ΠΑΡΑΡΤΗΜΑ

ΟΔΗΓΙΑ 2008/57/ΕΚ ΣΧΕΤΙΚΑ ΜΕ ΤΗ ΔΙΑΛΕΙΤΟΥΡΓΙΚΟΤΗΤΑ ΤΟΥ ΚΟΙΝΟΤΙΚΟΥ ΣΙΔΗΡΟΔΡΟΜΙΚΟΥ ΣΥΣΤΗΜΑΤΟΣ

ΤΕΧΝΙΚΗ ΠΡΟΔΙΑΓΡΑΦΗ ΔΙΑΛΕΙΤΟΥΡΓΙΚΟΤΗΤΑΣ

Υποσύστημα υποδομή συμβατικού σιδηροδρόμου

1. ΕΙΣΑΓΩΓΗ

1.1. Τεχνικό πεδίο εφαρμογής

1.2. Γεωγραφικό πεδίο εφαρμογής

1.3. Περιεχόμενο της παρούσας ΤΠΔ

2. ΚΑΘΟΡΙΣΜΟΣ ΚΑΙ ΠΕΔΙΟ ΕΦΑΡΜΟΓΗΣ ΤΟΥ ΥΠΟΣΥΣΤΗΜΑΤΟΣ

2.1. Καθορισμός του υποσυστήματος υποδομή

2.2. Διεπαφές της παρούσας ΤΠΔ με άλλες ΤΠΔ

2.3. Διεπαφές της παρούσας ΤΠΔ με την ΤΠΔ για άτομα μειωμένης κινητικότητας

2.4. Διεπαφές της παρούσας ΤΠΔ με την ΤΠΔ ασφάλειας σε σιδηροδρομικές σήραγγες

2.5. Ενταξη της υποδομής στο πεδίο εφαρμογής της ΤΠΔ θορύβου

3. ΒΑΣΙΚΕΣ ΑΠΑΙΤΗΣΕΙΣ

4. ΠΕΡΙΓΡΑΦΗ ΤΟΥ ΥΠΟΣΥΣΤΗΜΑΤΟΣ ΥΠΟΔΟΜΗ

4.1. Εισαγωγή

4.2. Λειτουργικές και τεχνικές προδιαγραφές του υποσυστήματος

4.2.1. Κατηγορίες γραμμής ΤΠΔ

4.2.2. Παράμετροι επιδόσεων

4.2.3. Βασικές παράμετροι χαρακτηριστικές του υποσυστήματος υποδομή

4.2.3.1. Κατάλογος βασικών παραμέτρων

4.2.3.2. Απαιτήσεις για τις βασικές παραμέτρους

4.2.4. Χωροθέτηση γραμμής

4.2.4.1. Περιτύπωμα ελεύθερης διατομής

4.2.4.2. Απόσταση γεωμετρικών αξόνων τροχιών

4.2.4.3. Μέγιστες κλίσεις

4.2.4.4. Ελάχιστη ακτίνα οριζόντιας καμπύλης

4.2.4.5. Ελάχιστη ακτίνα κατακόρυφης καμπύλης

4.2.5. Παράμετροι τροχιάς

4.2.5.1. Ονομαστικό εύρος τροχιάς

4.2.5.2. Υπερύψωση

4.2.5.3. Ρυθμός μεταβολής της υπερύψωσης (συναρτήσει του χρόνου)

4.2.5.4. Ανεπάρκεια υπερύψωσης

4.2.5.4.1. Ανεπάρκεια υπερύψωσης σε αμιγή τροχιά και στον κύριο κλάδο αλλαγών τροχιάς και διασταυρώσεων

4.2.5.4.2. Απότομη μεταβολή της ανεπάρκειας υπερύψωσης σε παρεκκλίνουσα τροχιά αλλαγών τροχιάς

4.2.5.5. Ισοδύναμη κωνικότητα

4.2.5.5.1. Τιμές μελέτης για την ισοδύναμη κωνικότητα

4.2.5.5.2. Απαιτήσεις για τον έλεγχο της ισοδύναμης κωνικότητας σε κατάσταση λειτουργίας

4.2.5.6. Διατομή κεφαλής σιδηροτροχιάς για αμιγή γραμμή

4.2.5.7. Επίκλιση σιδηροτροχιάς

4.2.5.7.1. Αμιγής γραμμή

4.2.5.7.2. Απαιτήσεις για αλλαγές τροχιάς και διασταυρώσεις

4.2.5.8. Δυσκαμψία τροχιάς

4.2.6. Αλλαγές τροχιάς και διασταυρώσεις

4.2.6.1. Μέσα ακινητοποίησης

4.2.6.2. Γεωμετρία αλλαγών τροχιάς και διασταυρώσεων σε κατάσταση λειτουργίας

4.2.6.3. Μέγιστο μήκος χωρίς καθοδήγηση σε απλές αμβλείες διασταυρώσεις

4.2.7. Αντοχή τροχιάς σε εφαρμοζόμενα φορτία

4.2.7.1. Αντοχή τροχιάς σε κατακόρυφα φορτία

4.2.7.2. Διαμήκης αντοχή τροχιάς

4.2.7.3. Εγκάρσια αντοχή τροχιάς

4.2.8. Αντοχή τεχνικών κατασκευών σε φορτία κυκλοφορίας

4.2.8.1. Αντοχή νέων γεφυρών σε φορτία κυκλοφορίας

4.2.8.1.1. Κατακόρυφα φορτία

4.2.8.1.2. Φυγόκεντρες δυνάμεις

4.2.8.1.3. Κρουστικές εγκάρσιες ώσεις

4.2.8.1.4. Επενέργειες της έλξης και της πέδησης (διαμήκη φορτία)

4.2.8.1.5. Προβλεπόμενη στρέβλωση τροχιάς λόγω επενέργειας της σιδηροδρομικής κυκλοφορίας

4.2.8.2. Ισοδύναμη κατακόρυφη φόρτιση για επιδράσεις νέων χωματουργικών έργων και ώθησης γαιών

4.2.8.3. Αντοχή νέων τεχνικών κατασκευών επάνω από τροχιές ή προσκείμενων σε τροχιές

4.2.8.4. Αντοχή υφιστάμενων γεφυρών και χωματουργικών έργων σε φορτία κυκλοφορίας

4.2.9. Γεωμετρική ποιότητα τροχιάς και όρια για μεμονωμένες ατέλειες

4.2.9.1. Προσδιορισμός ορίων για άμεση δράση, επέμβασης και εγρήγορσης

4.2.9.2. Το όριο για άμεση δράση όσον αφορά τη στρέβλωση τροχιάς

4.2.9.3. Το όριο για άμεση δράση όσον αφορά τη διακύμανση του εύρους τροχιάς

4.2.9.4. Το όριο για άμεση δράση όσον αφορά την υπερύψωση

4.2.10. Κρηπιδώματα

4.2.10.1. Ωφέλιμο μήκος κρηπιδωμάτων

4.2.10.2. Πλάτος και χείλος κρηπιδωμάτων

4.2.10.3. Πέρας κρηπιδωμάτων

4.2.10.4. Υψος κρηπιδωμάτων

4.2.10.5. Βέλος κρηπιδωμάτων

4.2.11. Υγεία, ασφάλεια και περιβάλλον

4.2.11.1. Μέγιστες διακυμάνσεις πίεσης σε σήραγγες

4.2.11.2. Ορια για θόρυβο και κραδασμούς, και μέτρα άμβλυνσης

4.2.11.3. Προστασία από ηλεκτροπληξία

4.2.11.4. Ασφάλεια σε σιδηροδρομικές σήραγγες

4.2.11.5. Επίδραση πλευρικών ανέμων

4.2.12. Πρόβλεψη για την επιχειρησιακή λειτουργία

4.2.12.1. Δείκτες απoστάσεως

4.2.13. Μόνιμες εγκαταστάσεις για την τρέχουσα εξυπηρέτηση αμαξοστοιχιών

4.2.13.1. Γενικά

4.2.13.2. Αποκομιδή λυμάτων

4.2.13.3. Εγκαταστάσεις εξωτερικού καθαρισμού αμαξοστοιχιών

4.2.13.4. Ανεφοδιασμός με νερό

4.2.13.5. Ανεφοδιασμός με καύσιμα

4.2.13.6. Ρευματοληψία σε κρηπίδωμα

4.3. Λειτουργικές και τεχνικές προδιαγραφές των διεπαφών

4.3.1. Διεπαφές με το υποσύστημα τροχαίο υλικό

4.3.2. Διεπαφές με το υποσύστημα ενέργεια

4.3.3. Διεπαφές με το υποσύστημα ελέγχος-χειρισμός και σηματοδότηση

4.3.4. Διεπαφές με το υποσύστημα διεξαγωγή και διαχείριση της κυκλοφορίας

4.4. Κανόνες επιχειρησιακής λειτουργίας

4.4.1. Εκτακτοι όροι για έργα προγραμματισμένα εκ των προτέρων

4.4.2. Υποβαθμισμένη λειτουργία

4.4.3. Προστασία εργαζομένων από αεροδυναμικά φαινόμενα

4.5. Σχέδιο συντήρησης

4.5.1. Πρίν τεθεί σε χρήση γραμμή

4.5.2. Αφού τεθεί σε χρήση γραμμή

4.6. Επαγγελματική επάρκεια

4.7. Οροι υγείας και ασφαλείας

4.8. Μητρώο υποδομής

5. ΟΙΧΕΙΑ ΔΙΑΛΕΙΤΟΥΡΓΙΚΟΤΗΤΑΣ

5.1. Βάση για την επιλογή των στοιχείων διαλειτουργικότητας

5.2. Κατάλογος στοιχείων

5.3. Συμπεριφορά στοιχείων και προδιαγραφές

5.3.1. Η σιδηροτροχιά

5.3.1.1. Διατομή κεφαλής σιδηροτροχιάς

5.3.1.2. Ροπή αδρανείας διατομής της σιδηροτροχιάς

5.3.1.3. Σκληρότητα σιδηροτροχιάς

5.3.2. Οι σύνδεσμοι σιδηροτροχιάς

5.3.3. Στρωτήρες τροχιάς

6. ΑΞΙΟΛΟΓΗΣΗ ΣΥΜΜΟΡΦΩΣΗΣ ΤΩΝ ΣΤΟΙΧΕΙΩΝ ΔΙΑΛΕΙΤΟΥΡΓΙΚΟΤΗΤΑΣ ΚΑΙ ΕΠΑΛΗΘΕΥΣΗ «ΕΚ» ΤΩΝ ΥΠΟΣΥΣΤΗΜΑΤΩΝ

6.1. Στοιχεία διαλειτουργικότητας

6.1.1. Διαδικασίες αξιολόγησης της συμμόρφωσης

6.1.2. Εφαρμογή ενοτήτων

6.1.3. Καινοτομικές λύσεις για στοιχεία διαλειτουργικότητας

6.1.4. Δήλωση «ΕΚ» συμμόρφωσης για στοιχεία διαλειτουργικότητας

6.2. Υποσύστημα Υποδομή

6.2.1. Γενικές διατάξεις

6.2.2. Εφαρμογή των ενοτήτων

6.2.3. Καινοτομικές λύσεις

6.2.4. Ειδικές διαδικασίες εκτίμησης για υποσύστημα

6.2.5. Τεχνικές λύσεις που συνιστούν τεκμήριο συμμόρφωσης κατά τη φάση μελέτης

6.3. Επαλήθευση «ΕΚ» σε περιπτώσεις που η ταχύτητα χρησιμοποιείται ως κριτήριο μεταβάσης

6.4. Εκτίμηση του σχεδίου συντήρησης

6.5. Εκτίμηση του μητρώου υποδομής

6.6. Υποσυστήματα που περιέχουν στοιχεία διαλειτουργικότητας για τα οποία δεν υπάρχει δήλωση «ΕΚ»

6.6.1. Οροι

6.6.2. Πληροφοριακό υλικό

6.6.3. Συντήρηση των υποσυστημάτων που έχουν πιστοποιηθεί σύμφωνα με την ενότητα

7. ΕΦΑΡΜΟΓΗ ΤΗΣ ΤΠΔ ΥΠΟΔΟΜΗΣ

7.1. Εφαρμογή της παρούσας ΤΠΔ σε συμβατικές σιδηροδρομικές γραμμές

7.2. Εφαρμογή της παρούσας ΤΠΔ σε υφιστάμενες σιδηροδρομικές γραμμές

7.3. Εφαρμογή της παρούσας ΤΠΔ σε υφιστάμενες σιδηροδρομικές γραμμές

7.3.1. Αναβάθμιση γραμμής

7.3.2. Ανακαίνιση γραμμής

7.3.3. Αντικατάσταση στο πλαίσιο συντήρησης

7.3.4. Υφιστάμενες γραμμές για τις οποίες δεν προβλέπεται έργο ανακαίνισης ή αναβάθμισης

7.4. Η ταχύτητα ως κριτήριο μετάβασης

7.5. Συμβατότητα υποδομής και τροχαίου υλικού

7.6. Ειδικές περιπτώσεις

7.6.1. Ειδικά χαρακτηριστικά στο δίκτυο της Εσθονίας

7.6.2. Ειδικά χαρακτηριστικά στο δίκτυο της Φινλανδίας

7.6.3. Ειδικά χαρακτηριστικά στο δίκτυο της Ελλάδας

7.6.4. Ειδικά χαρακτηριστικά στο δίκτυο της Ιρλανδίας

7.6.5. Ειδικά χαρακτηριστικά στο δίκτυο της Λετονίας

7.6.6. Ειδικά χαρακτηριστικά στο δίκτυο της Λιθουανίας

7.6.7. Ειδικά χαρακτηριστικά στο δίκτυο της Πολωνίας

7.6.8. Ειδικά χαρακτηριστικά στο δίκτυο της Πορτογαλίας

7.6.9. Ειδικά χαρακτηριστικά στο δίκτυο της Ρουμανίας

7.6.10. Ειδικά χαρακτηριστικά στο δίκτυο της Ισπανίας

7.6.11. Ειδικά χαρακτηριστικά στο δίκτυο της Σουηδίας

7.6.12. Ειδικά χαρακτηριστικά στο δίκτυο του ΗΒ για τη Μεγάλη Βρετανία

7.6.13. Ειδικά χαρακτηριστικά στο δίκτυο του ΗΒ για τη Βόρεια Ιρλανδία

Παράρτημα A — Εκτίμηση στοιχείων διαλειτουργικότητας

Παράρτημα B — Εκτίμηση του υποσυστήματος υποδομή

Παραρτήμα Γ — Απαιτήσεις ικανότητας για τεχνικές κατασκευές με βάση την κατηγορία γραμμής ΤΠΔ στη Μεγάλη Βρετανία

Παράρτημα Δ — Σημεία που προβλέπεται να περιλαμβάνονται στο μητρώο υποδομής

Παράρτημα Ε — Απαιτήσεις ικανότητας για τεχνικές κατασκευές ανάλογα με την κατηγορία γραμμής τπδ

Παράρτημα ΣΤ — Κατάλογος ανοικτών σημείων

Παράρτημα Ζ — Λεξιλόγιο

Παράρτημα Η — Κατάλογος αναφερόμενων προτύπων

1. ΕΙΣΑΓΩΓΉ

1.1. Τεχνικό πεδίο εφαρμογής

Η παρούσα ΤΠΔ αφορά το υποσύστημα υποδομή και μέρος του υποσυστήματος συντήρηση του διευρωπαϊκού συμβατικού σιδηροδρομικού συστήματος. Τα υποσυστήματα αυτά περιλαμβάνονται στον κατάλογο υποσυστημάτων του παραρτήματος II σημείο 1 της οδηγίας 2008/57/ΕΚ.

1.2. Γεωγραφικό πεδίο εφαρμογής

Το γεωγραφικό πεδίο εφαρμογής της παρούσας ΤΠΔ είναι το διευρωπαϊκό συμβατικό σιδηροδρομικό σύστημα, όπως περιγράφεται στο παράρτημα I ενότητα 1.1 της οδηγίας 2008/57/ΕΚ.

1.3. Περιεχόμενο της παρούσας ΤΠΔ

Σύμφωνα με το άρθρο 5 παράγραφος 3 της οδηγίας 2008/57/ΕΚ, η παρούσα ΤΠΔ:

α) καθορίζει το σκοπούμενο πεδίο εφαρμογής (κεφάλαιο 2)·

β) διευκρινίζει τις βασικές απαιτήσεις σχετικά με το υποσύστημα υποδομή (κεφάλαιο 3)·

γ) καθορίζει τις λειτουργικές και τεχνικές προδιαγραφές που πρέπει να πληρούνται από το υποσύστημα και τις διεπαφές του με άλλα υποσυστήματα (κεφάλαιο 4)·

δ) προσδιορίζει τα στοιχεία διαλειτουργικότητας και τις διεπαφές που πρέπει να αποτελέσουν αντικείμενο ευρωπαϊκών προδιαγραφών, συμπεριλαμβανομένων των ευρωπαϊκών προτύπων, τα οποία είναι αναγκαία για να επιτευχθεί η διαλειτουργικότητα του διευρωπαϊκού συμβατικού σιδηροδρομικού συστήματος (κεφάλαιο 5)·

ε) σημειώνει, σε κάθε υπό εξέταση περίπτωση, τις διαδικασίες που πρέπει να ακολουθούνται για την αξιολόγηση της συμμόρφωσης ή της καταλληλότητας για χρήση των στοιχείων διαλειτουργικότητας αφενός, ή για την επαλήθευση «CE» των υποσυστημάτων αφετέρου (κεφάλαιο 6)·

στ) περιγράφει τη στρατηγική εφαρμογής της παρούσας ΤΠΔ (κεφάλαιο 7)·

ζ) περιγράφει, για το οικείο προσωπικό, τις προϋποθέσεις από άποψη επαγγελματικών προσόντων και υγείας και ασφάλειας κατά την εργασία, που απαιτούνται για την επιχειρησιακή λειτουργία και τη συντήρηση του υποσυστήματος, καθώς και για την εφαρμογή της παρούσας ΤΠΔ (κεφάλαιο 4).

Σύμφωνα με τις διατάξεις του άρθρου 5 παράγραφος 5 της οδηγίας 2008/57/ΕΚ, οι διατάξεις που αφορούν ειδικές περιπτώσεις περιέχονται στο κεφάλαιο 7.

Επίσης, στο κεφάλαιο 4, η παρούσα ΤΠΔ ορίζει τους κανόνες επιχειρησιακής λειτουργίας και συντήρησης οι οποίοι αφορούν συγκεκριμένα το πεδίο εφαρμογής που αναφέρεται στις προηγούμενες ενότητες 1.1 και 1.2.

2. ΚΑΘΟΡΙΣΜΌΣ ΚΑΙ ΠΕΔΙΟ ΕΦΑΡΜΟΓΗΣ ΤΟΥ ΥΠΟΣΥΣΤΉΜΑΤΟΣ

2.1. Καθορισμός του υποσυστήματος υποδομή

Η παρούσα ΤΠΔ καλύπτει:

α) το δομικό υποσύστημα υποδομή·

β) το μέρος του λειτουργικού υποσυστήματος συντήρηση που αφορά το υποσύστημα υποδομή (δηλαδή: εγκαταστάσεις πλυντηρίων για τον εξωτερικό καθαρισμό αμαξοστοιχιών, ανεφοδιασμός με νερό, ανεφοδιασμός με καύσιμα, μόνιμες εγκαταστάσεις για αποκομιδή λυμάτων και ρευματοληψία σε κρηπιδώματα).

Τα στοιχεία του υποσυστήματος υποδομή περιγράφονται στο παράρτημα II (2.1 Υποδομή) της οδηγίας 2008/57/ΕΚ.

Επομένως, το πεδίο εφαρμογής της παρούσας ΤΠΔ περιλαμβάνει τις ακόλουθες παραμέτρους του υποσυστήματος υποδομή:

α) Χωροθέτηση γραμμής,

β) Παράμετροι τροχιάς,

γ) Αλλαγές τροχιάς και διασταυρώσεις,

δ) Αντοχή τροχιάς σε εφαρμοζόμενα φορτία,

ε) Αντοχή τεχνικών κατασκευών σε φορτία κυκλοφορίας,

στ) Γεωμετρική ποιότητα τροχιάς και όρια για μεμονωμένες ατέλειες,

ζ) Κρηπιδώματα,

η) Υγεία, ασφάλεια και περιβάλλον,

θ) Πρόβλεψη για την επιχειρησιακή λειτουργία,

ι) Μόνιμες εγκαταστάσεις για την τρέχουσα εξυπηρέτηση αμαξοστοιχιών.

Further details are set out in Section 4.2.3 of this TSI.

2.2. Διεπαφές της παρούσας ΤΠΔ με άλλες ΤΠΔ

Στην ενότητα 4.3 της παρούσας ΤΠΔ ορίζονται οι λειτουργικές και οι τεχνικές προδιαγραφές των διεπαφών με τα ακόλουθα υποσυστήματα, που καθορίζονται στις σχετικές ΤΠΔ:

α) Υποσύστημα τροχαίο υλικό,

β) Υποσύστημα ενέργεια,

γ) Υποσύστημα έλεγχος-χειρισμός και σηματοδότηση,

δ) Υποσύστημα διεξαγωγή και διαχείριση της κυκλοφορίας.

Οι διεπαφές με την ΤΠΔ για τα άτομα μειωμένης κινητικότητας (ΤΠΔ ΑΜΚ) περιγράφονται στη συνέχεια, στην ενότητα 2.3.

Οι διεπαφές με την ΤΠΔ ασφάλειας στις σιδηροδρομικές σήραγγες (ΤΠΔ ΑΣΣ) περιγράφονται στη συνέχεια, στην ενότητα 2.4.

2.3. Διεπαφές της παρούσας ΤΠΔ με την ΤΠΔ για άτομα μειωμένης κινητικότητας

Όλες οι απαιτήσεις που αφορούν το υποσύστημα υποδομή για την πρόσβαση ατόμων μειωμένης κινητικότητας στο σιδηροδρομικό σύστημα καθορίζονται στην ΤΠΔ για άτομα μειωμένης κινητικότητας.

Επομένως, η παρούσα ΤΠΔ δεν περιλαμβάνει απαιτήσεις σχετικά με αυτή την παράμετρο του υποσυστήματος υποδομή.

2.4. Διεπαφές της παρούσας ΤΠΔ με την ΤΠΔ ασφάλειας σε σιδηροδρομικές σήραγγες

Όλες οι απαιτήσεις που αφορούν το υποσύστημα υποδομή για την ασφάλεια σε σιδηροδρομικές σήραγγες καθορίζονται στην ΤΠΔ ασφάλειας σε σιδηροδρομικές σήραγγες.

Επομένως, η παρούσα ΤΠΔ δεν περιλαμβάνει απαιτήσεις σχετικά με αυτή την παράμετρο του υποσυστήματος υποδομή.

2.5. Ένταξη της υποδομής στο πεδίο εφαρμογής της ΤΠΔ θορύβου

Στο πεδίο εφαρμογής της παρούσας ΤΠΔ δεν περιλαμβάνεται ο μετριασμός του θορύβου, επειδή βρίσκεται υπό εκκρεμότητα η πρόταση που αναφέρεται στην τεχνική προδιαγραφή διαλειτουργικότητας για το υποσύστημα θόρυβος τροχαίου υλικού, η οποία ορίζει τα εξής:

«Τεχνική προδιαγραφή διαλειτουργικότητας για το υποσύστημα θόρυβος τροχαίου υλικού Απόφαση της Επιτροπής, της 23ης Δεκεμβρίου 2005 (2006/66/ΕΚ). Η παρούσα απόφαση τίθεται σε ισχύ έξι μήνες από την ημερομηνία κοινοποίησής της. 7.2. Αναθεώρηση ΤΠΔ ... το αργότερο επτά έτη μετά την ημερομηνία έναρξης ισχύος της παρούσας ΤΠΔ, η ΕΚ θα διαβιβάσει στην επιτροπή του άρθρου 21 έκθεση και, εφόσον απαιτείται, πρόταση αναθεώρησης της παρούσας ΤΠΔ, με αντικείμενο τα ακόλουθα σημεία: 5. την ένταξη της υποδομής στο πεδίο εφαρμογής της ΤΠΔ για το θόρυβο κατά τρόπο συντονισμένο προς την ΤΠΔ για την υποδομή·».

3. ΒΑΣΙΚΕΣ ΑΠΑΙΤΗΣΕΙΣ

Ο πίνακας που ακολουθεί περιέχει παραπομπές στις βασικές απαιτήσεις του παραρτήματος III της οδηγίας 2008/57/ΕΚ, οι οποίες πληρούνται με τις απαιτήσεις για βασικές παραμέτρους που ορίζονται στο κεφάλαιο 4.

Πίνακας 1

Βασικές παράμετροι του υποσυστήματος υποδομή που αντιστοιχούν στις βασικές απαιτήσεις

Ενότητα Βασικές παράμετροι του υποσυστήματος ΥΠΔ ΣΣ Ασφάλεια Αξιοπιστία Διαθεσιμότητα Υγεία Προστασία του περιβάλλοντος Τεχνική συμβατότητα 4.2.4.1. Περιτύπωμα ελεύθερης διατομής 1.1.1 1.5-§1 4.2.4.2. Απόσταση γεωμετρικών αξόνων τροχιών 1.1.1 1.5 4.2.4.3. Μέγιστες κλίσεις 1.1.1 1.5-§1 4.2.4.4. Ελάχιστη ακτίνα οριζόντιας καμπύλης 1.5-§1 4.2.4.5. Ελάχιστη ακτίνα κατακόρυφης καμπύλης 1.5-§1 4.2.5.1. Ονομαστικό εύρος τροχιάς 1.5-§1 4.2.5.2. Υπερύψωση 1.1.1 4.2.5.3. Ρυθμός μεταβολής της υπερύψωσης 1.5-§1 4.2.5.4. Ανεπάρκεια υπερύψωσης 1.1.1 1.5-§1 4.2.5.5. Ισοδύναμη κωνικότητα 1.1.1, 1.1.2 1.5 4.2.5.6. Διατομή κεφαλής σιδηροτροχιάς για αμιγή γραμμή 1.1.1, 1.1.2 1.5-§1 4.2.5.7. Επίκλιση σιδηροτροχιάς 1.1.1, 1.1.2 1.5-§1 4.2.5.8. Δυσκαμψία τροχιάς 1.5 4.2.6.1. Μέσα ακινητοποίησης 1.1.1, 1.1.2 4.2.6.2. Γεωμετρία αλλαγών τροχιάς και διασταυρώσεων σε κατάσταση λειτουργίας 1.1.1, 1.1.2 1.2 1.5 4.2.6.3. Μέγιστο μήκος χωρίς καθοδήγηση σε σταθερές αμβλείες διασταυρώσεις 1.1.1, 1.1.2 1.5 4.2.7.1. Αντοχή τροχιάς σε κατακόρυφα φορτία 1.1.1, 1.1.2, 1.1.3 1.5-§1 4.2.7.2. Διαμήκης αντοχή τροχιάς 1.1.1, 1.1.2, 1.1.3 1.5-§1 4.2.7.3. Εγκάρσια αντοχή τροχιάς 1.1.1, 1.1.2, 1.1.3 1.5-§1 4.2.8.1. Αντοχή νέων γεφυρών σε φορτία κυκλοφορίας 1.1.1, 1.1.3 1.5-§1 4.2.8.2. Ισοδύναμη κατακόρυφη φόρτιση για επιδράσεις νέων χωματουργικών έργων και ώθησης γαιών 1.1.1, 1.1.3 1.5-§1 4.2.8.3. Αντοχή νέων τεχνικών κατασκευών επάνω από τροχιές ή προσκείμενων σε τροχιές 1.1.1, 1.1.3 1.5-§1 4.2.8.4. Αντοχή υφιστάμενων γεφυρών και χωματουργικών έργων σε φορτία κυκλοφορίας 1.1.1, 1.1.3 1.5-§1 4.2.9.1. Προσδιορισμός ορίων για άμεση δράση, επέμβασης και εγρήγορσης 1.1.1, 1.1.2 1.2 1.5-§1 4.2.9.2. Όριο για άμεση δράση όσον αφορά τη στρέβλωση τροχιάς 1.1.1, 1.1.2 1.2 1.5-§1 4.2.9.3. Όριο για άμεση δράση όσον αφορά τη διακύμανση του εύρους τροχιάς 1.1.1, 1.1.2 1.2 1.5-§1 4.2.9.4. Όριο για άμεση δράση όσον αφορά την υπερύψωση 1.1.1 1.2 1.5-§1 4.2.10.1. Ωφέλιμο μήκος κρηπιδωμάτων 1.5 4.2.10.2. Πλάτος και χείλος κρηπιδωμάτων 1.1.1 4.2.10.3. Πέρας κρηπιδωμάτων 1.1.1 4.2.10.4. Ύψος κρηπιδωμάτων 1.1.1, 2.1.1-§3 1.5-§1 4.2.10.5. Βέλος κρηπιδωμάτων 1.1.1, 2.1.1-§3 1.5-§1 4.2.11.1. Μέγιστη διακύμανση πίεσης σε σήραγγες 2.1.1-§ 2, 2.1.1-§ 4 4.2.11.2. Όρια για θόρυβο και κραδασμούς, και μέτρα άμβλυνσης 1.4.1, 1.4.4, 1.4.5 4.2.11.3. Προστασία από ηλεκτροπληξία 2.1.1-§3 4.2.11.4. Ασφάλεια σε σιδηροδρομικές σήραγγες 1.1.1, 1.1.4,2.1.1-§1, 2.1.1-§4 1.3 1.4.2 4.2.11.5. Επίδραση πλευρικών ανέμων 1.1.1 4.2.12.1. Δείκτες αποστάσεως 1.2 4.2.13.2. Αποκομιδή λυμάτων 1.2 1.3.1 1.5-§1 4.2.13.3. Εγκαταστάσεις εξωτερικού καθαρισμού αμαξοστοιχιών 1.2 1.5-§1 4.2.13.4. Ανεφοδιασμός με νερό 1.2 1.3.1 1.5-§1 4.2.13.5. Ανεφοδιασμός με καύσιμα 1.2 1.3.1 1.5-§1 4.2.13.6. Ρευματοληψία σε κρηπίδωμα 1.2 1.5-§1 4.4.1. Έκτακτοι όροι για έργα προγραμματισμένα εκ των προτέρων 1.2 4.4.2. Υποβαθμισμένη λειτουργία 1.2 4.4.3. Προστασία εργαζομένων από αεροδυναμικά φαινόμενα 2.1.1-§2 4.5. Σχέδιο συντήρησης 1.2 4.6. Επαγγελματική επάρκεια 1.1.5 1.2 4.7. Όροι υγείας και ασφαλείας 2.1.1-§2, 2.1.1-§3, 2.1.1-§4 1.2 1.3 1.4.2 1.5

4. ΠΕΡΙΓΡΑΦΗ ΤΟΥ ΥΠΟΣΥΣΤΗΜΑΤΟΣ ΥΠΟΔΟΜΗ

4.1. Εισαγωγή

(1) Το διευρωπαϊκό συμβατικό σιδηροδρομικό σύστημα, το οποίο διέπεται από την οδηγία 2008/57/ΕΚ και του οποίου μέρη αποτελούν τα υποσυστήματα υποδομή και συντήρηση, αποτελεί ολοκληρωμένο σύστημα του οποίου πρέπει να επαληθεύεται η συνοχή, ώστε να εξασφαλίζεται η διαλειτουργικότητα του συστήματος όσον αφορά τις βασικές απαιτήσεις.

(2) Σύμφωνα με το άρθρο 5 παράγραφος 7 της οδηγίας: «Οι ΤΠΔ δεν παρεμποδίζουν τις αποφάσεις των κρατών μελών σχετικά με τη χρήση των υποδομών για την κυκλοφορία οχημάτων μη διεπομένων από τις ΤΠΔ.». Συνεπώς, κατά τη μελέτη νέας ή αναβαθμισμένης συμβατικής γραμμής, πρέπει να λαμβάνονται υπόψη όλες οι αμαξοστοιχίες στις οποίες μπορεί να επιτραπεί η κυκλοφορία στη γραμμή.

(3) Οι οριοθετικές τιμές που ορίζονται στην παρούσα ΤΠΔ δεν προβλέπεται να επιβληθούν ως συνήθεις τιμές μελέτης. Ωστόσο, οι τιμές μελέτης πρέπει να τηρούν τα όρια που καθορίζονται στην παρούσα ΤΠΔ.

(4) Οι λειτουργικές και τεχνικές προδιαγραφές του υποσυστήματος και των διεπαφών του, που περιγράφονται στις ενότητες 4.2 και 4.3, δεν επιβάλλουν τη χρήση συγκεκριμένων τεχνολογιών ή τεχνικών λύσεων, εκτός από τις περιπτώσεις στις οποίες αυτό είναι απολύτως απαραίτητο για τη διαλειτουργικότητα του διευρωπαϊκού συμβατικού σιδηροδρομικού δικτύου. Όμως, οι καινοτομικές λύσεις για τη διαλειτουργικότητα ενδέχεται να απαιτούν νέες προδιαγραφές ή/και μεθόδους εκτίμησης. Για να είναι δυνατή η τεχνολογική καινοτομία, οι εν λόγω προδιαγραφές και μέθοδοι εκτίμησης καταρτίζονται κατά τη διαδικασία που περιγράφεται στην ενότητα 6.2.3.

4.2. Λειτουργικές και τεχνικές προδιαγραφές του υποσυστήματος

4.2.1. Κατηγορίες γραμμής ΤΠΔ

(1) Η ενότητα 1.1 του παραρτήματος Ι της οδηγίας αναγνωρίζει ότι το συμβατικό σιδηροδρομικό δίκτυο μπορεί να υποδιαιρεθεί σε διάφορες κατηγορίες. Προκειμένου να επιτύχει τη διαλειτουργικότητα κοσταποδοτικά, η παρούσα ΤΠΔ ορίζει «κατηγορίες γραμμής ΤΠΔ». Οι λειτουργικές και τεχνικές προδιαγραφές της παρούσας ΤΠΔ διαφέρουν ανάλογα με την κατηγορία γραμμής ΤΠΔ.

(2) Οι απαιτήσεις που πρέπει να τηρούνται από το υποσύστημα υποδομή εξειδικεύονται για κάθε μία από τις ακόλουθες κατηγορίες γραμμής ΤΠΔ του διευρωπαϊκού συμβατικού σιδηροδρομικού συστήματος, όπως απαιτείται για κάθε περίπτωση. Αυτές οι κατηγορίες γραμμών ΤΠΔ μπορεί να χρησιμοποιούνται για την κατάταξη υφιστάμενων γραμμών, στο βαθμό που πληρούνται οι σχετικές παράμετροι επιδόσεων, κατά τρόπο συνεκτικό με το εθνικό σχέδιο μετάβασης. Πίνακας 2 Κατηγορίες γραμμής ΤΠΔ για το υποσύστημα υποδομή συμβατικού σιδηροδρόμου Κατηγορίες γραμμής ΤΠΔ Τύποι κυκλοφορίας Επιβατική κυκλοφορία (P) Εμπορευματική κυκλοφορία (F) Μεικτή κυκλοφορία (Μ) Τύποι γραμμής Νέα γραμμή κορμού ΔΕΔ (IV) IV-P IV-F IVΜ Αναβαθμισμένη γραμμή κορμού ΔΕΔ (V) V-P V-F V-Μ Άλλη νέα γραμμή ΔΕΔ (VI) VI-P VI-F VI-Μ Άλλη αναβαθμισμένη γραμμή ΔΕΔ (VII) VII-P VII-F VII-Μ

(3) Σημειώνεται ότι στις ανωτέρω κατηγορίες γραμμής ΤΠΔ εντάσσονται, ανάλογα με την περίπτωση, οι επιβατικοί κόμβοι, οι εμπορευματικοί κόμβοι και οι συνδετήριες γραμμές.

(4) Για κάθε τμήμα τροχιάς, η κατηγορία γραμμής ΤΠΔ δημοσιεύεται στο μητρώο υποδομής.

4.2.2. Παράμετροι επιδόσεων

(1) Τα επίπεδα επιδόσεων των κατηγοριών γραμμής ΤΠΔ που ορίζονται στην ενότητα 4.2.1 χαρακτηρίζονται από τις ακόλουθες παραμέτρους επιδόσεων: α) εύρος τροχιάς, β) φορτίο άξονα, γ) ταχύτητα γραμμής, δ) μήκος αμαξοστοιχίας.

(2) Τα επίπεδα επιδόσεων για κάθε κατηγορία γραμμής ΤΠΔ καθορίζονται στον πίνακα 3 που ακολουθεί. Πίνακας 3 Παράμετροι επιδόσεων για τις κατηγορίες γραμμής ΤΠΔ εύρος τροχιάς φορτίο άξονα [t] ταχύτητα γραμμής [km/h] μήκος αμαξοστοιχίας [m] Κατηγορία γραμμής ΤΠΔ IV-P GC 22,5 200 400 IV-F GC 25 140 750 IV-M GC 25 200 750 V-P GB 22,5 160 300 V-F GB 22,5 100 600 V-M GB 22,5 160 600 VI-P GB 22,5 140 300 VI-F GC 25 100 500 VI-M GC 25 140 500 VII-P GA 20 120 250 VII-F GA 20 100 500 VII-M GA 20 120 500 Σημειώσεις: (P) = επιβατική κυκλοφορία (F) = εμπορευματική κυκλοφορία (Μ) = μεικτή κυκλοφορία Τα εύρη τροχιάς GA, GB, GC ορίζονται στο παράρτημα Γ του προτύπου ΕΝ 15273-3:2009

(3) Άρθρο 5 παράγραφος 7 της οδηγίας 2008/57/ΕΚ ορίζει: «Οι ΤΠΔ δεν παρεμποδίζουν τις αποφάσεις των κρατών μελών σχετικά με τη χρήση των υποδομών για την κυκλοφορία οχημάτων μη διεπομένων από τις ΤΠΔ.». Επομένως, επιτρέπεται η μελέτη νέων και αναβαθμισμένων γραμμών οι οποίες να δέχονται και μεγαλύτερα περιτυπώματα, υψηλότερα φορτία άξονα, υψηλότερες ταχύτητες και μεγαλύτερου μήκους αμαξοστοιχίες σε σχέση εκείνα που έχουν προδιαγραφεί.

(4) Όσον αφορά συγκεκριμένες θέσεις στη γραμμή, επιτρέπεται η μελέτη για ταχύτητα γραμμής ή/και μήκη αμαξοστοιχίας μικρότερα από τα καθοριζόμενα στον πίνακα 3, εφόσον αυτό δικαιολογούν επαρκώς περιορισμοί γεωγραφικοί, πολεοδομικοί ή περιβαλλοντικοί.

(5) Υποδομή που προορίζεται να πληροί τις ελάχιστες απαιτήσεις της παρούσας ΤΠΔ δεν έχει την ικανότητα να ικανοποιεί σε συνδυασμό μέγιστη ταχύτητα και μέγιστο φορτίο άξονα. Η τεχνική εκμετάλλευση της υποδομής υπό τη μέγιστη ταχύτητα είναι δυνατή μόνο για φορτία άξονα μικρότερα από το μέγιστο που καθορίζεται στον πίνακα 3 και, ομοίως, η τεχνική εκμετάλλευση της υποδομής υπό το μέγιστο φορτίο άξονα είναι δυνατή μόνο για ταχύτητες χαμηλότερες από το μέγιστο που καθορίζεται στον πίνακα 3.

(6) Οι πραγματικές παράμετροι επιδόσεων για κάθε τμήμα της τροχιάς δημοσιεύονται στο μητρώο υποδομής.

(7) Στις δημοσιευμένες πληροφορίες σχετικά με το φορτίο άξονα χρησιμοποιούνται οι κατηγορίες γραμμής ΕΠ (ΕΝ) ή/και οι κατηγορίες μηχανών που καθορίζονται στα παραρτήματα Α, J και Κ του προτύπου ΕΝ 15528:2008, σε συνδυασμό με την επιτρεπόμενη ταχύτητα. Εάν η ικανότητα φορτομεταφοράς τμήματος τροχιάς υπερβαίνει την προδιαγραφόμενη της σειράς κατηγοριών γραμμής ΕΠ ή/και κατηγοριών μηχανών, είναι δυνατόν να παρέχονται επιπλέον στοιχεία για τον καθορισμό της ικανότητας φορτομεταφοράς.

(8) Οι δημοσιευμένες πληροφορίες σχετικά με το εύρος τροχιάς αναφέρουν το προβλεπόμενο εύρος τροχιάς μεταξύ των GA, GB ή GC. Επιπλέον, οι δημοσιευμένες πληροφορίες περιλαμβάνουν άλλα εύρη τροχιάς καθοριζόμενα στο παράρτημα D του προτύπου ΕΝ 15273:2009 που προβλέπονται σε πολυεθνικές συμφωνίες. Οι δημοσιευμένες πληροφορίες μπορεί να περιλαμβάνουν εθνικά εύρη τροχιάς προβλεπόμενα για χρήση σε εθνικό επίπεδο.

4.2.3. Βασικές παράμετροι χαρακτηριστικές του υποσυστήματος υποδομή

4.2.3.1. Κατάλογος βασικών παραμέτρων

(1) Οι βασικές παράμετροι που χαρακτηρίζουν το υποσύστημα υποδομή, ομαδοποιημένες με βάση τις παραμέτρους της ενότητας 2.1, είναι: A. Χωροθέτηση γραμμής α) Περιτύπωμα ελεύθερης διατομής (4.2.4.1), β) Απόσταση γεωμετρικών αξόνων τροχιών (4.2.4.2), γ) Μέγιστες κλίσεις (4.2.4.3), δ) Ελάχιστη ακτίνα οριζόντιας καμπύλης (4.2.4.4), ε) Ελάχιστη ακτίνα κατακόρυφης καμπύλης (4.2.4.5), B. Παράμετροι τροχιάς στ) Ονομαστικό εύρος τροχιάς (4.2.5.1), ζ) Υπερύψωση (4.2.5.2), η) Ρυθμός μεταβολής της υπερύψωσης (συναρτήσει του χρόνου) (4.2.5.3), θ) Ανεπάρκεια υπερύψωσης (4.2.5.4), ι) Ισοδύναμη κωνικότητα (4.2.5.5), ια) Διατομή κεφαλής σιδηροτροχιάς για αμιγή γραμμή (4.2.5.6), ιβ) Επίκλιση σιδηροτροχιάς (4.2.5.7), ιγ) Δυσκαμψία τροχιάς (4.2.5.8), Γ. Αλλαγές τροχιάς και διασταυρώσεις ιδ) Μέσα ακινητοποίησης (4.2.6.1), ιε) Γεωμετρία αλλαγών τροχιάς και διασταυρώσεων σε κατάσταση λειτουργίας (4.2.6.2), ιστ) Μέγιστο μήκος χωρίς καθοδήγηση σε απλές αμβλείες διασταυρώσεις (4.2.6.3), Δ. Αντοχή τροχιάς σε εφαρμοζόμενα φορτία ιζ) Αντοχή τροχιάς σε κατακόρυφα φορτία (4.2.7.1), ιη) Διαμήκης αντοχή τροχιάς (4.2.7.2), ιθ) Εγκάρσια αντοχή τροχιάς (4.2.7.3), Ε. Αντοχή τεχνικών κατασκευών σε φορτία κυκλοφορίας κ) Αντοχή νέων γεφυρών σε φορτία κυκλοφορίας (4.2.8.1), κα) Ισοδύναμη κατακόρυφη φόρτιση για επιδράσεις νέων χωματουργικών έργων και ώθησης γαιών (4.2.8.2), κβ) Αντοχή νέων τεχνικών κατασκευών επάνω από τροχιές ή προσκείμενων σε τροχιές (4.2.8.3), κγ) Αντοχή υφιστάμενων γεφυρών και χωματουργικών έργων σε φορτία κυκλοφορίας (4.2.8.4), ΣΤ. Γεωμετρική ποιότητα τροχιάς και όρια για μεμονωμένες ατέλειες κδ) Προσδιορισμός ορίων για άμεση δράση, επέμβασης και εγρήγορσης (4.2.9.1), κε) Το όριο για άμεση δράση όσον αφορά τη στρέβλωση τροχιάς (4.2.9.2), κστ) Το όριο για άμεση δράση όσον αφορά τη διακύμανση του εύρους τροχιάς (4.2.9.3), κζ) Το όριο για άμεση δράση όσον αφορά την υπερύψωση (4.2.9.4), Ζ. Κρηπιδώματα κη) Ωφέλιμο μήκος κρηπιδωμάτων (4.2.10.1), κθ) Πλάτος και χείλος κρηπιδωμάτων (4.2.10.2), λ) Πέρας κρηπιδωμάτων (4.2.10.3), λα) Ύψος κρηπιδωμάτων (4.2.10.4), λβ) Βέλος κρηπιδωμάτων (4.2.10.5), Η. Υγεία, ασφάλεια και περιβάλλον λγ) Μέγιστη διακύμανση πίεσης σε σήραγγες (4.2.11.1), λδ) Όρια για θόρυβο και κραδασμούς, και μέτρα άμβλυνσης (4.2.11.2), λε) Προστασία από ηλεκτροπληξία (4.2.11.3), λστ) Ασφάλεια σε σιδηροδρομικές σήραγγες (4.2.11.4), λζ) Επίδραση πλευρικών ανέμων (4.2.11.5), Θ. Πρόβλεψη για την επιχειρησιακή λειτουργία λη) Δείκτες αποστάσεως (4.2.12.1), Ι. Μόνιμες εγκαταστάσεις για την τρέχουσα εξυπηρέτηση αμαξοστοιχιών λθ) Αποκομιδή λυμάτων (4.2.13.2), μ) Εγκαταστάσεις εξωτερικού καθαρισμού αμαξοστοιχιών (4.2.13.3), μα) Ανεφοδιασμός με νερό (4.2.13.4), μβ) Ανεφοδιασμός με καύσιμα (4.2.13.5), μγ) Ρευματοληψία σε κρηπίδωμα (4.2.13.6).

4.2.3.2. Απαιτήσεις για τις βασικές παραμέτρους

(1) Οι απαιτήσεις αυτές περιγράφονται στις παραγράφους που ακολουθούν, συνοδευόμενες από τυχόν ειδικούς όρους οι οποίοι ενδεχομένως προβλέπονται σε κάθε περίπτωση για τις οικείες παραμέτρους και διεπαφές.

(2) Όλες οι απαιτήσεις του κεφαλαίου 4 της παρούσας ΤΠΔ αφορούν γραμμές κατασκευασμένες με το κανονικό ευρωπαϊκό εύρος τροχιάς, όπως το εύρος αυτό ορίζεται στην παράγραφο 4.2.5.1 για γραμμές σύμφωνες με την παρούσα ΤΠΔ.

(3) Οι προδιαγραφές για την υπερύψωση, το ρυθμό μεταβολής της υπερύψωσης, την ανεπάρκεια υπερύψωσης, το ρυθμό μεταβολής της ανεπάρκειας υπερύψωσης και τη στρέβλωση τροχιάς εφαρμόζονται σε γραμμές ονομαστικού εύρους τροχιάς 1 435 mm. Για γραμμή με άλλο ονομαστικό εύρος τροχιάς, τα όρια των παραμέτρων αυτών καθορίζονται κατ’ αναλογία προς την ονομαστική απόσταση μεταξύ των σιδηροτροχιών.

(4) Στην περίπτωση τροχιάς με πολλές σιδηροτροχιές, οι απαιτήσεις της παρούσας ΤΠΔ εφαρμόζονται χωριστά για κάθε ζεύγος σιδηροτροχιών που προορίζεται να λειτουργεί ως χωριστή τροχιά.

(5) Οι απαιτήσεις για γραμμές όπου παρουσιάζονται ειδικές περιπτώσεις, περιλαμβανόμενων γραμμών κατασκευασμένων με άλλο εύρος τροχιάς, περιγράφονται στην ενότητα 7.6.

(6) Επιτρέπεται τμήμα τροχιάς μικρού μήκους με συσκευές που επιτρέπουν τη μετάβαση μεταξύ διαφορετικών ονομαστικών ευρών τροχιάς. Η θέση και ο τύπος των θέσεων μετάβασης δημοσιεύονται στο μητρώο υποδομής.

(7) Οι απαιτήσεις περιγράφονται για το υποσύστημα υπό κανονικές συνθήκες λειτουργίας. Τυχόν συνέπειες εκτέλεσης έργων, που ενδέχεται να απαιτήσουν προσωρινές εξαιρέσεις όσον αφορά τις επιδόσεις του υποσυστήματος, αντιμετωπίζονται στην ενότητα 4.4.

(8) Τα επίπεδα επιδόσεων συμβατικών αμαξοστοιχιών είναι δυνατόν να βελτιωθούν με ειδικά συστήματα, όπως η ανάκλιση του αμαξώματος οχήματος. Επιτρέπονται ειδικοί όροι για την κυκλοφορία αυτών των αμαξοστοιχιών, υπό την προϋπόθεση ότι δεν συνεπάγονται περιορισμούς για άλλες αμαξοστοιχίες που δεν είναι εφοδιασμένες με συστήματα του είδους αυτού. Στο μητρώο υποδομής αναφέρεται αν ισχύουν τέτοιου είδους ειδικοί όροι. Οι ειδικοί όροι δημοσιεύονται.

4.2.4. Χωροθέτηση γραμμής

4.2.4.1. Περιτύπωμα ελεύθερης διατομής

Όλες οι κατηγορίες γραμμής ΤΠΔ

(1) Το περιτύπωμα ελεύθερης διατομής καθορίζεται με βάση το περιτύπωμα του πίνακα 3 της παρούσας ΤΠΔ.

(2) Οι υπολογισμοί οι σχετικοί με το περιτύπωμα ελεύθερης διατομής εκτελούνται με χρήση της κινηματικής μεθόδου, σύμφωνα με τις απαιτήσεις των κεφαλαίων 5, 7, 10 και του παραρτήματος C του προτύπου EN 15273-3:2009.

(3) Για την περίπτωση που προβλέπεται εναέρια ηλεκτρική τροφοδότηση, τα περιτυπώματα παντογράφου καθορίζονται στην ΤΠΔ ENE ΣΣ.

4.2.4.2. Απόσταση γεωμετρικών αξόνων τροχιών

Όλες οι κατηγορίες γραμμής ΤΠΔ

(1) Η απόσταση γεωμετρικών αξόνων τροχιών καθορίζεται με βάση το περιτύπωμα του πίνακα 3 της παρούσας ΤΠΔ.

(2) Εφόσον απαιτείται, η ελάχιστη απόσταση γεωμετρικών αξόνων τροχιών λαμβάνει επίσης υπόψη τα αεροδυναμικά φαινόμενα. Οι κανόνες με βάση τους οποίους λαμβάνονται υπόψη τα αεροδυναμικά φαινόμενα και η απόσταση γεωμετρικών αξόνων τροχιών για την οποία πρέπει να λαμβάνονται υπόψη τα αεροδυναμικά φαινόμενα αποτελούν ανοικτό σημείο.

(3) Η ελάχιστη απόσταση γεωμετρικών αξόνων τροχιών τμήματος γραμμής δημοσιεύεται στο μητρώο υποδομής.

4.2.4.3. Μέγιστες κλίσεις

Κατηγορίες γραμμής ΤΠΔ IV-P και VI-P

(1) Κλίσεις με συντελεστή κλίσης 35 mm/m επιτρέπονται για πρωτεύουσες γραμμές κατά τη φάση της μελέτης, με την προϋπόθεση ότι έχουν τηρηθεί οι ακόλουθες απαιτήσεις-πλαίσιο: α) η κλίση της καμπύλης της κινητής μέσης τιμής για απόσταση 10 χιλιομέτρων δεν υπερβαίνει τα 25 mm/m, β) το μέγιστο μήκος συνεχούς κλίσης 35 mm/m δεν υπερβαίνει τα 6 km.

(2) Οι κλίσεις τροχιών που διέρχονται μέσω αποβαθρών δεν υπερβαίνουν τα 2,5 mm/m, εφόσον εκεί προβλέπεται κανονικά προσθήκη ή αποκοπή επιβαταμαξών.

Κατηγορίες γραμμής ΤΠΔ IV-F, IV-M, VI-F και VI-M

(3) Οι μέγιστες κλίσεις με συντελεστή κλίσης 12,5 mm/m επιτρέπονται για πρωτεύουσες τροχιές κατά τη φάση της μελέτης.

(4) Για τμήματα μήκους μέχρι 3 km, επιτρέπεται μέγιστος συντελεστής κλίσης 20 mm/m.

(5) Για τμήματα μήκους μέχρι 0,5 km επιτρέπεται ο μέγιστος συντελεστής κλίσης 35 mm/m σε θέσεις όπου κατά την κανονική λειτουργία δεν προβλέπεται στάση και εκκίνηση αμαξοστοιχιών.

(6) Οι κλίσεις τροχιών που διέρχονται μέσω αποβαθρών δεν υπερβαίνουν τα 2,5 mm/m, εφόσον εκεί προβλέπεται κανονικά προσθήκη ή αποκοπή επιβαταμαξών.

Κατηγορίες γραμμής ΤΠΔ V-P, V-F, V-M, VII-P, VII-F και VII-M

(7) Δεν προδιαγράφονται τιμές για αναβαθμισμένες γραμμές, επειδή οι συντελεστές κλίσης προσδιορίζονται κατά την αρχική κατασκευή της υπόψη γραμμής.

Όλες οι κατηγορίες γραμμής ΤΠΔ

(8) Οι κλίσεις τροχιών σταβλισμού προοριζόμενων για τη στάθμευση τροχαίου υλικού δεν υπερβαίνουν τα 2,5 mm/m, εκτός αν γίνεται ειδική πρόβλεψη για την αποτροπή απρόβλεπτης διαφυγής τροχαίου υλικού.

(9) Κλίσεις και θέσεις μεταβολών κλίσης δημοσιεύονται στο μητρώο υποδομής.

(10) Στην περίπτωση τροχιών σταβλισμού, οι κλίσεις πρέπει να δημοσιεύονται στο μητρώο υποδομής μόνον όταν υπερβαίνουν τα 2,5 mm/m.

4.2.4.4. Ελάχιστη ακτίνα οριζόντιας καμπύλης

Όλες οι κατηγορίες γραμμής ΤΠΔ

(1) Η ελάχιστη εκ κατασκευής ακτίνα οριζόντιας καμπύλης επιλέγεται λαμβανομένης υπόψη της προβλεπόμενης τοπικής ταχύτητας για την καμπύλη.

(2) Για τροχιές σταβλισμού ή παρακαμπτήριες, η ελάχιστη εκ κατασκευής ακτίνα οριζόντιας καμπύλης δεν είναι μικρότερη από 150 m.

(3) Η ελάχιστη ακτίνα οριζόντιας καμπύλης μέσω κρηπιδωμάτων καθορίζεται στην ΤΠΔ ΑΜΚ.

(4) Οι αντίστροφες καμπύλες (εκτός από αντίστροφες καμπύλες σε χώρους διαλογής όπου εκτελούνται ελιγμοί μεμονωμένων φορταμαξών) με ακτίνα στην περιοχή τιμών από 150 m έως 300 m κατασκευάζονται σύμφωνα με την ενότητα 8.4 του προτύπου ΕΝ 13803-2:2006, ώστε να αποτρέπεται η εμπλοκή προσκρουστήρων.

(5) Η ακτίνα της μικρότερης οριζόντιας καμπύλης τμήματος γραμμής δημοσιεύεται στο μητρώο υποδομής.

4.2.4.5. Ελάχιστη ακτίνα κατακόρυφης καμπύλης

Όλες οι κατηγορίες γραμμής ΤΠΔ

(1) Η ακτίνα των κατακόρυφων καμπυλών (με εξαίρεση ράχες σε χώρους διαλογής) είναι τουλάχιστον 600 m σε κύρτωμα ή 900 m σε κοίλωμα.

(2) Για ράχες σε χώρους διαλογής, η ακτίνα κατακόρυφων καμπυλών είναι τουλάχιστον 250 m σε κύρτωμα ή 300 m σε κοίλωμα.

4.2.5. Παράμετροι τροχιάς

4.2.5.1. Ονομαστικό εύρος τροχιάς

Όλες οι κατηγορίες γραμμής ΤΠΔ

(1) Το ευρωπαϊκό κανονικό ονομαστικό εύρος τροχιάς είναι 1 435 mm.

(2) Το ονομαστικό εύρος τροχιάς γραμμής δημοσιεύεται στο μητρώο υποδομής.

4.2.5.2. Υπερύψωση

Όλες οι κατηγορίες γραμμής ΤΠΔ

(1) Η εκ κατασκευής υπερύψωση σε τροχιές προσκείμενες σε κρηπιδώματα σταθμών δεν υπερβαίνει τα 110 mm.

(2) Η μέγιστη υπερύψωση σε τμήμα γραμμής δημοσιεύεται στο μητρώο υποδομής.

Κατηγορίες γραμμής ΤΠΔ IV-P, V-P, VI-P και VII-P

(3) Η προβλεπόμενη στη μελέτη υπερύψωση δεν υπερβαίνει τα 180 mm.

Κατηγορίες γραμμής ΤΠΔ IV-F, IV-M, V-F, V-M, VI-F, VI-M, VII-F και VII-M

(4) Η προβλεπόμενη στη μελέτη υπερύψωση δεν υπερβαίνει τα 160 mm.

Κατηγορίες γραμμής ΤΠΔ IV-F, IV-M, VI-F και VI-M

(5) Σε καμπύλες με ακτίνα μικρότερη από 290 m, η υπερύψωση είναι μικρότερη από το όριο που προκύπτει με τον τύπο: D ≤(R-50)/1,5 όπου D είναι η υπερύψωση σε mm και R η ακτίνα σε m.

4.2.5.3. Ρυθμός μεταβολής της υπερύψωσης (συναρτήσει του χρόνου)

Όλες οι κατηγορίες γραμμής ΤΠΔ

(1) Ο μέγιστος ρυθμός μεταβολής της υπερύψωσης σε συναρμογή είναι 70 mm/s, υπολογιζόμενος στη μέγιστη επιτρεπόμενη ταχύτητα για αμαξοστοιχίες που δεν είναι εφοδιασμένες με σύστημα εξισορρόπησης της ανεπάρκειας υπερύψωσης.

(2) Ωστόσο, εάν η ανεπάρκεια υπερύψωσης στο τέλος της συναρμογής δεν είναι μεγαλύτερη από 150 mm και ο ρυθμός μεταβολής της ανεπάρκειας υπερύψωσης στη συναρμογή είναι μικρότερος ή ίσος προς 70 mm/s, επιτρέπεται η αύξηση του μέγιστου ρυθμού μεταβολής της υπερύψωσης μέχρι 85 mm/s.

4.2.5.4. Ανεπάρκεια υπερύψωσης

Όλες οι κατηγορίες γραμμής ΤΠΔ

(1) Σε διαλειτουργικές γραμμές με το ονομαστικό εύρος τροχιάς που ορίζεται στην ενότητα 4.2.5.1 της παρούσας ΤΠΔ εφαρμόζονται οι προδιαγραφές που ακολουθούν.

4.2.5.4.1. Ανεπάρκεια υπερύψωσης σε αμιγή τροχιά και στον κύριο κλάδο αλλαγών τροχιάς και διασταυρώσεων

(1) Η μέγιστη ανεπάρκεια υπερύψωσης με την οποία επιτρέπεται η κίνηση αμαξοστοιχιών λαμβάνει υπόψη τα κριτήρια αποδοχής των οικείων οχημάτων, τα οποία ορίζονται στις ΤΠΔ τροχαίου υλικού ΥΤ και ΣΣ.

(2) Για αμαξοστοιχίες οι οποίες δεν είναι εφοδιασμένες με συστήματα εξισορρόπησης της ανεπάρκειας υπερύψωσης, η ανεπάρκεια υπερύψωσης σε γραμμές με ταχύτητες μέχρι και 200 km/h δεν υπερβαίνει τις τιμές που ακολουθούν, χωρίς περαιτέρω απόδειξη: α) 130 mm (ή 0,85 m/s2 μη εξισορροπούμενη εγκάρσια επιτάχυνση) για τροχαίο υλικό εγκεκριμένο σύμφωνα με την ΤΠΔ για τις εμπορευματικές φορτάμαξες (ΤΠΔ ΕμΦΟ)· β) 150 mm (ή 1,0 m/s2 μη εξισορροπούμενη εγκάρσια επιτάχυνση) για τροχαίο υλικό εγκεκριμένο σύμφωνα με την ΤΠΔ για μηχανές και επιβατικό ΤΥ (ΤΠΔ ΜΗΧ&ΕΠΤΥ).

(3) Για αμαξοστοιχίες ειδικά κατασκευασμένες ώστε να κινούνται με υψηλότερη ανεπάρκεια υπερύψωσης (πολυμερείς συνθέσεις με μικρά φορτία άξονα· αμαξοστοιχίες εφοδιασμένες με σύστημα εξισορρόπησης της ανεπάρκειας υπερύψωσης), επιτρέπεται η κίνηση με υψηλότερες τιμές ανεπάρκειας υπερύψωσης, εφόσον δοθεί απόδειξη ότι αυτό είναι δυνατόν να επιτευχθεί με ασφάλεια.

4.2.5.4.2. Απότομη μεταβολή της ανεπάρκειας υπερύψωσης σε παρεκκλίνουσα τροχιά αλλαγών τροχιάς

(1) Οι μέγιστες εκ κατασκευής τιμές απότομης αλλαγής της ανεπάρκειας υπερύψωσης σε παρεκκλίνουσες τροχιές είναι: α) 120 mm για αλλαγές τροχιάς που επιτρέπουν ταχύτητες σε αλλαγή 30 km/h ≤ V ≤ 70 km/h, β) 105 mm για αλλαγές τροχιάς που επιτρέπουν ταχύτητες σε αλλαγή 70 km/h < V ≤ 170 km/h, γ) 85 mm για αλλαγές τροχιάς που επιτρέπουν ταχύτητες σε αλλαγή 170 km/h < V ≤ 200 km/h.

(2) Για υφιστάμενες σειρές τύπων αλλαγών τροχιάς, επιτρέπεται προσθήκη 20 mm σε αυτές τις τιμές.

4.2.5.5. Ισοδύναμη κωνικότητα

Όλες οι κατηγορίες γραμμής ΤΠΔ

(1) Οι οριακές τιμές ισοδύναμης κωνικότητας που δίδονται στον πίνακα 4 υπολογίζονται σε σχέση με το εύρος (y) της εγκάρσιας μετατόπισης του τροχοφόρου άξονα: — y = 3 mm if (TG – SR) ≥ 7 mm — , if 5 mm ≤ (TG – SR) > 7 mm — y = 2 mm if (TG – SR) < 5 mm όπου TG το εύρος τροχιάς και SR η απόσταση μεταξύ των επιφανειών επαφής ονύχων του τροχοφόρου άξονα. Για αλλαγές τροχιάς και διασταυρώσεις, δεν απαιτείται εκτίμηση της ισοδύναμης κωνικότητας.

4.2.5.5.1. Τιμές μελέτης για την ισοδύναμη κωνικότητα

(1) Οι τιμές μελέτης για το εύρος τροχιάς, τη διατομή κεφαλής της σιδηροτροχιάς και την επίκλιση σιδηροτροχιάς για αμιγή γραμμή επιλέγονται έτσι ώστε να διασφαλίζεται ότι δεν υφίσταται υπέρβαση των ορίων ισοδύναμης κωνικότητας που ορίζονται στον πίνακα 4. Πίνακας 4 Τιμές μελέτης για την ισοδύναμη κωνικότητα Περιοχή τιμών ταχύτητας [km/h] Ισοδύναμη κωνικότητα S 1002, GV 1/40 EPS v ≤ 60 Δεν απαιτείται εκτίμηση Δεν απαιτείται εκτίμηση 60 < v ≤ 160 0,25 0,30 160 < v ≤ 200 0,25 0,30

(2) Για τους ακόλουθους τροχοφόρους άξονες πραγματοποιείται μοντελοποίηση της λειτουργίας τους υπό τις προβλεπόμενες στη μελέτη συνθήκες τροχιάς (προσομοίωση με υπολογισμούς σύμφωνα με το πρότυπο EN 15302:2008): α) S 1002, όπως ορίζεται στο παράρτημα C του προτύπου EN 13715:2006 με SR = 1 420 mm β) S 1002, όπως ορίζεται στο παράρτημα C του προτύπου EN 13715:2006 με SR = 1 426 mm γ) GV 1/40, όπως ορίζεται στο παράρτημα Β του προτύπου EN 13715:2006 με SR = 1 420 mm δ) GV 1/40, όπως ορίζεται στο παράρτημα Β του προτύπου EN 13715:2006 με SR = 1 426 mm ε) EPS, όπως ορίζεται στο παράρτημα D του προτύπου EN 13715:2006 με SR = 1 420 mm.

4.2.5.5.2. Απαιτήσεις για τον έλεγχο της ισοδύναμης κωνικότητας σε κατάσταση λειτουργίας

(1) Οι απαιτήσεις για τον έλεγχο της ισοδύναμης κωνικότητας σε κατάσταση λειτουργίας αποτελούν ανοικτό σημείο.

(2) Αμέσως μετά τον καθορισμό των αρχικών όρων μελέτης του συστήματος της τροχιάς, σημαντική παράμετρος για τον έλεγχο της ισοδύναμης κωνικότητας σε κατάσταση λειτουργίας είναι το εύρος τροχιάς. Συνεπώς, μέχρι τη ρύθμιση του ανοικτού σημείου, τηρούνται οι τιμές για το μέσο εύρος τροχιάς και οι απαιτήσεις για ενέργειες προς ανάληψη σε περίπτωση αστάθειας κύλισης που εκτίθενται στη συνέχεια.

(3) Ο διαχειριστής υποδομής διατηρεί το μέσο εύρος τροχιάς σε ευθεία τροχιά και σε καμπύλες ακτίνας R > 10 000 m στο όριο ή επάνω από το όριο που καθορίζεται στον κατωτέρω πίνακα. Πίνακας 5 Ελάχιστο μέσο εύρος τροχιάς για κατάσταση λειτουργίας σε ευθεία τροχιά και σε καμπύλες ακτίνας R > 10 000 m Περιοχή τιμών ταχύτητας [km/h] Μέσο εύρος τροχιάς [mm] άνω των 100 m v ≤ 60 Δεν απαιτείται εκτίμηση 60 < v ≤ 160 1 430 160 < v ≤ 200 1 430

(4) Σε περίπτωση που αναφερθεί αστάθεια κύλισης σε τροχιά η οποία τηρεί την απαίτηση της ενότητας 4.2.5.5 για τροχαίο υλικό με τροχοφόρους άξονες που πληρούν τις απαιτήσεις ισοδύναμης κωνικότητας των ΤΠΔ τροχαίου υλικού ΥΤ και ΣΣ, για τον προσδιορισμό της αιτίας αναλαμβάνεται κοινή έρευνα από την επιχείρηση σιδηροδρόμων και το διαχειριστή υποδομής.

4.2.5.6. Διατομή κεφαλής σιδηροτροχιάς για αμιγή γραμμή

Όλες οι κατηγορίες γραμμής ΤΠΔ

(1) Η μελέτη διατομών κεφαλής σιδηροτροχιάς για αμιγή γραμμή περιλαμβάνει: α) πλάγια επικλινή επιφάνεια στην πλευρά της κεφαλής της σιδηροτροχιάς, με γωνία μεταξύ κατακορύφου και 1/16 σε σχέση με τον κατακόρυφο άξονα της κεφαλής της σιδηροτροχιάς· β) την κατακόρυφη απόσταση μεταξύ της κορυφής αυτής της επικλινούς επιφάνειας και της κορυφής της σιδηροτροχιάς, μικρότερη από 15 mm· γ) την ακτίνα στη γωνία της διατομής, τουλάχιστον 12 mm· δ) την οριζόντια απόσταση μεταξύ της κορυφής της σιδηροτροχιάς και του σημείου αρχής της ευθυγράμμισης, που κυμαίνεται μεταξύ 31 και 37 mm.

Σχήμα 1

Διατομή κεφαλής σιδηροτροχιάς

4.2.5.7. Επίκλιση σιδηροτροχιάς

Όλες οι κατηγορίες γραμμής ΤΠΔ

4.2.5.7.1. Αμιγής γραμμή

(1) Η σιδηροτροχιά κλίνει προς το γεωμετρικό άξονα της τροχιάς.

(2) Η επίκλιση σιδηροτροχιάς για δεδομένη διαδρομή επιλέγεται μεταξύ 1/20 έως 1/40.

(3) Η επιλεγείσα τιμή δηλώνεται στο μητρώο υποδομής.

4.2.5.7.2. Απαιτήσεις για αλλαγές τροχιάς και διασταυρώσεις

(1) Σε αλλαγές τροχιάς και διασταυρώσεις προβλέπεται σιδηροτροχιά κατακόρυφη ή με κλίση.

(2) Για σιδηροτροχιά με κλίση, η προβλεπόμενη επίκλιση σε αλλαγές τροχιάς και διασταυρώσεις είναι ίδια όπως για αμιγή γραμμή.

(3) Η επίκλιση μπορεί να επιτυγχάνεται με το σχήμα του ενεργού μέρους της διατομής κεφαλής της σιδηροτροχιάς.

(4) Για μικρού μήκους τμήματα αμιγούς γραμμής μεταξύ αλλαγών τροχιάς και διασταυρώσεων χωρίς επίκλιση, επιτρέπεται η τοποθέτηση σιδηροτροχιών χωρίς επίκλιση.

(5) Επιτρέπεται μικρού μήκους συναρμογή από σιδηροτροχιά με κλίση προς κατακόρυφη σιδηροτροχιά.

4.2.5.8. Δυσκαμψία τροχιάς

Όλες οι κατηγορίες γραμμής ΤΠΔ

(1) Οι απαιτήσεις σχετικά με τη δυσκαμψία τροχιάς ως πλήρες σύστημα αποτελούν ανοικτό σημείο.

4.2.6. Αλλαγές τροχιάς και διασταυρώσεις

4.2.6.1. Μέσα ακινητοποίησης

Κατηγορίες γραμμής ΤΠΔ IV-P, IV-F, IV-M, VI-P, VI-F και VI-M

(1) Όλα τα κινητά μέρη αλλαγών τροχιάς και διασταυρώσεων είναι εφοδιασμένα με μέσα ακινητοποίησης, εκτός για την περίπτωση των χώρων διαλογής και άλλων τροχιών που χρησιμοποιούνται μόνο για ελιγμούς.

Κατηγορίες γραμμής ΤΠΔ V-P, V-F, V-M, VII-P, VII-F και VII-M

(2) Όλα τα κινητά μέρη αλλαγών τροχιάς και διασταυρώσεων είναι εφοδιασμένα με μέσα ακινητοποίησης στις περιπτώσεις στις οποίες η μέγιστη ταχύτητα υπερβαίνει τα 40 km/h, εκτός αν χρησιμοποιούνται αποκλειστικώς από την πτέρνα.

4.2.6.2. Γεωμετρία αλλαγών τροχιάς και διασταυρώσεων σε κατάσταση λειτουργίας

Όλες οι κατηγορίες γραμμής ΤΠΔ

(1) Σε αυτή την ενότητα της ΤΠΔ περιέχονται οριοθετικές τιμές σε κατάσταση λειτουργίας, οι οποίες είναι συμβατές με τα γεωμετρικά χαρακτηριστικά των τροχοφόρων αξόνων, όπως αυτά τα χαρακτηριστικά καθορίζονται στις ΤΠΔ τροχαίου υλικού ΥΤ και ΣΣ. Εναπόκειται στο διαχειριστή υποδομής να αποφασίσει τιμές μελέτης και να διασφαλίσει, μέσω του σχεδίου συντήρησης, ότι οι τιμές σε κατάσταση λειτουργίας δεν υπερβαίνουν τα όρια της ΤΠΔ. Τα όρια αυτά καθορίζονται ως όρια για άμεση δράση. Σχήμα 2 Ένδοση καρδιάς σε απλή διασταύρωση

(2) Τα τεχνικά χαρακτηριστικά των αλλαγών τροχιάς και διασταυρώσεων ικανοποιούν τις ακόλουθες τιμές σε κατάσταση λειτουργίας: α) Μέγιστη τιμή εύρους διέλευσης τροχού σε αλλαγές τροχιάς: 1 380 mm. Η τιμή αυτή μπορεί να αυξηθεί, εφόσον ο διαχειριστής υποδομής αποδείξει ότι το σύστημα κίνησης και ακινητοποίησης της αλλαγής τροχιάς είναι ικανό να αντέξει τις εγκάρσιες κρουστικές δυνάμεις τροχοφόρου άξονα. β) Ελάχιστη τιμή εύρους προστασίας σταθερής καρδιάς για απλές διασταυρώσεις: 1 392 mm. Η τιμή αυτή μετρείται 4 mm κάτω από την επιφάνεια κύλισης, και στη θεωρητική γραμμή αναφοράς, στην ενδεδειγμένη απόσταση μετά το πραγματικό σημείο (ΠΣ) της καρδιάς, που φαίνεται στο σχήμα 2. Για διασταυρώσεις με ένδοση καρδιάς, η τιμή αυτή μπορεί να μειωθεί. Στην περίπτωση αυτή, ο διαχειριστής υποδομής αποδεικνύει ότι η ένδοση της καρδιάς είναι επαρκής ώστε να εξασφαλίζεται πως ο τροχός δεν θα προσκρούει στην καρδιά στο πραγματικό σημείο (ΠΣ). γ) Μέγιστη τιμή εύρους διέλευσης τροχού σε καρδιά διασταύρωσης: 1 356 mm. δ) Μέγιστη τιμή εύρους διέλευσης τροχού σε σημείο εισόδου αντιτροχιάς/λαγοπόδαρου: 1 380 mm. ε) Ελάχιστο εύρος διακένου διέλευσης όνυχα: 38 mm. στ) Ελάχιστο βάθος διακένου διέλευσης όνυχα: 40 mm. ζ) Μέγιστη επαύξηση ύψους αντιτροχιάς: 70 mm.

(3) Όλες οι συναφείς απαιτήσεις για αλλαγές τροχιάς και διασταυρώσεις ισχύουν επίσης για άλλες τεχνικές λύσεις όπου χρησιμοποιούνται σιδηροτροχιές αλλαγής, π.χ. τροποποιητικά στοιχεία πλευράς, χρησιμοποιούμενα σε τροχιές πολλών σιδηροτροχιών.

4.2.6.3. Μέγιστο μήκος χωρίς καθοδήγηση σε απλές αμβλείες διασταυρώσεις

Όλες οι κατηγορίες γραμμής ΤΠΔ

(1) Η τιμή μελέτης του μέγιστου μήκους χωρίς καθοδήγηση είναι η ισοδύναμη για αμβλεία διασταύρωση 1 προς 9 (εφα = 0,11, α = 6°20’), με ελάχιστη επαύξηση ύψους αντιτροχιάς 45 mm, συνεργαζόμενη με τροχό ελάχιστης διαμέτρου 330 mm σε ευθείς κύριους κλάδους.

4.2.7. Αντοχή τροχιάς σε εφαρμοζόμενα φορτία

4.2.7.1. Αντοχή τροχιάς σε κατακόρυφα φορτία

Όλες οι κατηγορίες γραμμής ΤΠΔ

(1) Η τροχιά, περιλαμβανόμενων των αλλαγών τροχιάς και διασταυρώσεων, προβλέπεται εκ κατασκευής ότι θα είναι ικανή να δέχεται τουλάχιστον τις ακόλουθες δυνάμεις: α) το φορτίο άξονα που προκύπτει με βάση τις παραμέτρους επιδόσεων για τις κατηγορίες γραμμής ΤΠΔ που ορίζονται στον πίνακα 3· β) το μέγιστο δυναμικό φορτίο τροχού το ασκούμενο από τροχοφόρο άξονα στην τροχιά. Οι ΤΠΔ τροχαίου υλικού ΥΤ και ΣΣ καθορίζουν όριο του μέγιστου δυναμικού φορτίου τροχού για καθοριζόμενες συνθήκες δοκιμής. Η αντοχή της τροχιάς σε κατακόρυφα φορτία ανταποκρίνεται σε αυτές τις τιμές· γ) τη μέγιστη οιονεί στατική δύναμη τροχού την ασκούμενη από τροχοφόρο άξονα στην τροχιά. Οι ΤΠΔ τροχαίου υλικού ΥΤ και ΣΣ καθορίζουν όριο της μέγιστης οιονεί στατικής δύναμης τροχού για καθοριζόμενες συνθήκες δοκιμής. Η αντοχή της τροχιάς σε κατακόρυφα φορτία ανταποκρίνεται σε αυτές τις τιμές.

4.2.7.2. Διαμήκης αντοχή τροχιάς

Όλες οι κατηγορίες γραμμής ΤΠΔ

4.2.7.2.1. Δυνάμεις προβλεπόμενες στη μελέτη

(1) Η τροχιά, περιλαμβανομένων των αλλαγών τροχιάς και διασταυρώσεων, προβλέπεται εκ κατασκευής ότι θα είναι ικανή να δέχεται διαμήκεις δυνάμεις που αναπτύσσονται λόγω πέδησης. Οι ΤΠΔ τροχαίου υλικού ΥΤ και ΣΣ καθορίζουν όρια της επιβράδυνσης, χρησιμοποιούμενα για τον προσδιορισμό των διαμήκων δυνάμεων των οφειλόμενων στην πέδηση.

(2) Επίσης, εκ κατασκευής προβλέπεται ότι η τροχιά θα είναι ικανή να δέχεται τις διαμήκεις θερμικές δυνάμεις τις οφειλόμενες σε μεταβολές θερμοκρασίας της σιδηροτροχιάς, καθώς επίσης να ελαχιστοποιεί το ενδεχόμενο λυγισμού της τροχιάς.

4.2.7.2.2. Συμβατότητα με συστήματα πέδησης

(1) Η τροχιά κατασκευάζεται έτσι ώστε να είναι συμβατή με τη χρήση μαγνητικών πεδών τροχιάς για πέδηση ανάγκης.

(2) Η συμβατότητα (ή η ασυμβατότητα) του τρόπου που έχει επιλεγεί για την κατασκευή της τροχιάς προς τη χρήση συστημάτων πέδησης ανεξάρτητων από τις συνθήκες πρόσφυσης τροχού-σιδηροτροχιάς για κανονική πέδηση και για πέδηση ανάγκης δημοσιεύεται στο μητρώο υποδομής. Τα συστήματα πέδησης που είναι ανεξάρτητα από τις συνθήκες πρόσφυσης τροχού-σιδηροτροχιάς περιλαμβάνουν τις μαγνητικές πέδες τροχιάς και τις δινορευματικές πέδες τροχιάς.

(3) Σε περίπτωση που η τροχιά είναι συμβατή προς τη χρήση συστημάτων πέδησης ανεξάρτητων από τις συνθήκες πρόσφυσης, στο μητρώο υποδομής δηλώνεται κάθε είδους περιορισμός όσον αφορά τη χρήση των συστημάτων πέδησης από τα οποία εξαρτάται η συμβατότητα, λαμβανομένων υπόψη των τοπικών κλιματικών συνθηκών και του αναμενόμενου πλήθους επανειλημμένων εφαρμογών της πέδης σε δεδομένη θέση.

4.2.7.3. Εγκάρσια αντοχή τροχιάς

Όλες οι κατηγορίες γραμμής ΤΠΔ

(1) Η τροχιά, καθώς και οι αλλαγές τροχιάς και οι διασταυρώσεις, έχουν μελετηθεί έτσι ώστε να αντέχουν τουλάχιστον: α) το μέγιστο συνολικό δυναμικό εγκάρσιο φορτίο το ασκούμενο από τροχοφόρο άξονα στην τροχιά. Οι ΤΠΔ τροχαίου υλικού ΤΥ και ΣΣ καθορίζουν όριο για τις εγκάρσιες δυνάμεις τις ασκούμενες από τροχοφόρο άξονα στην τροχιά. Η εγκάρσια αντοχή της τροχιάς ανταποκρίνεται σε αυτές τις τιμές, β) την οιονεί στατική ιθύνουσα δύναμη την ασκούμενη από τροχοφόρο άξονα στην τροχιά. Οι ΤΠΔ τροχαίου υλικού ΤΥ και ΣΣ καθορίζουν όριο της οιονεί στατικής ιθύνουσας δύναμης Yqst για καθοριζόμενες ακτίνες και συνθήκες δοκιμής. Η εγκάρσια αντοχή της τροχιάς ανταποκρίνεται σε αυτές τις τιμές.

4.2.8. Αντοχή τεχνικών κατασκευών σε φορτία κυκλοφορίας

(1) Οι απαιτήσεις του προτύπου EN 1991-2:2003 και του παραρτήματος A2 του προτύπου EN 1990:2002, που εκδόθηκε ως πρότυπο EN 1990:2002/A1:2005, οι οποίες αναφέρονται στο παρόν κεφάλαιο της ΤΠΔ, εφαρμόζονται σύμφωνα με τις αντίστοιχες ρήτρες των εθνικών παραρτημάτων, εφόσον υπάρχουν, των προτύπων αυτών.

4.2.8.1. Αντοχή νέων γεφυρών σε φορτία κυκλοφορίας

Όλες οι κατηγορίες γραμμής ΤΠΔ — μόνο για νέες κατασκευές σε νέες ή σε υφιστάμενες γραμμές

4.2.8.1.1. Κατακόρυφα φορτία

(1) Οι τεχνικές κατασκευές προβλέπεται να φέρουν κατακόρυφα φορτία σύμφωνα με τα ακόλουθα στερεότυπα φορτίου, που καθορίζονται στο πρότυπο EN 1991-2:2003: α) Το στερεότυπο φορτίου 71, που καθορίζεται στην ενότητα 6.3.2 (2)P του προτύπου EN 1991-2:2003 β) Επιπλέον, για συνεχείς γέφυρες, το στερεότυπο φορτίου SW/0, που καθορίζεται στην ενότητα 6.3.3 (3)P του προτύπου EN 1991-2:2003.

(2) Τα στερεότυπα φορτίου πολλαπλασιάζονται επί το συντελεστή άλφα (a) που ορίζεται στις ενότητες 6.3.2 (3)P και 6.3.3 (5)P του προτύπου ΕΝ 1991-2:2003.

(3) Η τιμή του άλφα (a) είναι ίση ή μεγαλύτερη με τις τιμές που ορίζονται στον πίνακα 6. Πίνακας 6 Συντελεστής άλφα (a ) για τη μελέτη νέων τεχνικών κατασκευών Τύποι γραμμής ή κατηγορίες γραμμής ΤΠΔ Ελάχιστος συντελεστής άλφα (a) IV 1,1 V 1,0 VI 1,1 VII-P 0,83 VII-F, VII-M 0,91

(4) Τα φορτία που προκύπτουν από τα στερεότυπα φορτίου προσαυξάνονται κατά το δυναμικό συντελεστή φί (Φ), που ορίζεται στις ενότητες 6.4.3 (1)P και 6.4.5.2 (2) του προτύπου EN 1991-2:2003.

4.2.8.1.2. Φυγόκεντρες δυνάμεις

(1) Όταν τροχιά σε γέφυρα είναι καμπύλη επί ολόκληρο το μήκος της γέφυρας ή μέρος του, κατά τη μελέτη των φερουσών κατασκευών λαμβάνεται υπόψη η φυγόκεντρη δύναμη όπως ορίζεται στις ενότητες 6.5.1 (2), (4)P και (7) του προτύπου EN 1991-2:2003.

4.2.8.1.3. Κρουστικές εγκάρσιες ώσεις

(1) Η κρουστική εγκάρσια ώση λαμβάνεται υπόψη κατά τη μελέτη τεχνικών κατασκευών όπως ορίζεται στην ενότητα 6.5.2 του προτύπου EN 1991-2:2003.

4.2.8.1.4. Επενέργειες της έλξης και της πέδησης (διαμήκη φορτία)

(1) Οι δυνάμεις έλξης και πέδησης λαμβάνονται υπόψη κατά τη μελέτη τεχνικών κατασκευών όπως ορίζεται στις ενότητες 6.5.3 (2)P, (4), (5) και (6) του προτύπου EN 1991-2:2003. Η διεύθυνση των δυνάμεων έλξης και πέδησης λαμβάνει υπόψη τις επιτρεπόμενες διευθύνσεις κίνησης σε κάθε τροχιά.

4.2.8.1.5. Προβλεπόμενη στρέβλωση τροχιάς λόγω επενέργειας της σιδηροδρομικής κυκλοφορίας

(1) Η μέγιστη συνολική προβλεπόμενη στρέβλωση τροχιάς λόγω επενέργειας της σιδηροδρομικής κυκλοφορίας δεν υπερβαίνει τις τιμές που ορίζονται στην ενότητα A2.4.4.2.2(3)P του παραρτήματος Α2 στο πρότυπο EN 1990:2002, το οποίο εκδόθηκε ως πρότυπο EN 1990:2002/A1:2005. Η συνολική προβλεπόμενη στρέβλωση τροχιάς περιλαμβάνει κάθε είδους στρέβλωση που είναι δυνατόν να εμφανισθεί στην τροχιά, όταν η γέφυρα δεν υπόκειται σε επενέργεια σιδηροδρομικής κυκλοφορίας, προστιθέμενης σε αυτήν της στρέβλωσης τροχιάς της οφειλόμενης στη συνολική παραμόρφωση της γέφυρας λόγω της επενέργειας της σιδηροδρομικής κυκλοφορίας.

4.2.8.2. Ισοδύναμη κατακόρυφη φόρτιση για επιδράσεις νέων χωματουργικών έργων και ώθησης γαιών

Όλες οι κατηγορίες γραμμής ΤΠΔ — μόνο για νέες κατασκευές σε νέες και σε υφιστάμενες γραμμές

(1) Τα χωματουργικά έργα προορίζονται να φέρουν κατακόρυφα φορτία σύμφωνα με το στερεότυπο φορτίου 71, όπως ορίζεται στην ενότητα 6.3.6.4 του προτύπου EN 1991-2:2003.

(2) Το στερεότυπο φορτίου 71 πολλαπλασιάζεται επί το συντελεστή άλφα (a), όπως ορίζεται στην ενότητα 6.3.2 (3)P του προτύπου EN 1991-2:2003. Η τιμή του (a) λαμβάνεται όχι μικρότερη από τις τιμές του πίνακα 6.

4.2.8.3. Αντοχή νέων τεχνικών κατασκευών επάνω από τροχιές ή προσκειμένων σε τροχιές

Όλες οι κατηγορίες γραμμής ΤΠΔ — μόνο για νέες κατασκευές σε νέες και σε υφιστάμενες γραμμές

(1) Οι αεροδυναμικές δράσεις διερχόμενων αμαξοστοιχιών λαμβάνονται υπόψη όπως ορίζεται στη ενότητα 6.6 του προτύπου EN 1991-2:2003.

4.2.8.4. Αντοχή υφιστάμενων γεφυρών και χωματουργικών έργων σε φορτία κυκλοφορίας

Όλες οι κατηγορίες γραμμής ΤΠΔ — μόνο για υφιστάμενες τεχνικές κατασκευές σε νέες ή υφιστάμενες γραμμές

(1) Για γέφυρες και τεχνικά έργα επιτυγχάνεται το προδιαγραφόμενο επίπεδο διαλειτουργικότητας για την κατηγορία γραμμής ΤΠΔ, όπως ορίζεται στην ενότητα 4.2.1.

(2) Οι απαιτήσεις ελάχιστης ικανότητας τεχνικών κατασκευών για κάθε κατηγορία γραμμής ΤΠΔ δίδονται στο παράρτημα Ε. Οι τιμές αντιπροσωπεύουν το ελάχιστο στοχευόμενο επίπεδο που πρέπει να μπορούν να πληρούν οι τεχνικές κατασκευές για τη γραμμή η οποία πρόκειται να δηλωθεί ως διαλειτουργική.

(3) Σχετικές είναι οι ακόλουθες περιπτώσεις: α) Σε περίπτωση κατά την οποία υφιστάμενη τεχνική κατασκευή αντικαθίσταται από νέα, η νέα κατασκευή εκτελείται σύμφωνα με τις απαιτήσεις της ενότητας 4.2.8.1 ή 4.2.8.2. β) Εάν η ελάχιστη ικανότητα των υφιστάμενων τεχνικών κατασκευών, εκφραζόμενη για την κατηγορία γραμμής ΕΝ σε συνδυασμό με την επιτρεπόμενη ταχύτητα, ικανοποιεί τις απαιτήσεις του παραρτήματος Ε, οι υφιστάμενες τεχνικές κατασκευές πληρούν τις συναφείς απαιτήσεις διαλειτουργικότητας. γ) Σε περίπτωση κατά την οποία η ικανότητα υφιστάμενης τεχνικής κατασκευής δεν ικανοποιεί τις απαιτήσεις του παραρτήματος Ε και εκτελούνται εργασίες (π.χ. ενίσχυση) για την αύξηση της ικανότητας της κατασκευής ώστε να πληροί τις απαιτήσεις της παρούσας ΤΠΔ (χωρίς η κατασκευή να αντικατασταθεί από άλλη), η εν λόγω τεχνική κατασκευή συμμορφώνεται προς τις απαιτήσεις του παραρτήματος Ε.

(4) Για το βρετανικό δίκτυο, στις ενότητες (2) και (3) ανωτέρω η κατηγορία γραμμής EN είναι δυνατόν να αντικατασταθεί από τον αριθμό διαθέσιμου διαδρομής [Route Availability (RA) number] (απονέμεται σύμφωνα με τον εθνικό τεχνικό κανονισμό που έχει κοινοποιηθεί για τον σκοπό αυτό), οπότε η παραπομπή στο παράρτημα Ε αντικαθίσταται από παραπομπή στο παράρτημα Γ.

4.2.9. Γεωμετρική ποιότητα τροχιάς και όρια για μεμονωμένες ατέλειες

4.2.9.1. Προσδιορισμός ορίων για άμεση δράση, επέμβασης και εγρήγορσης

Όλες οι κατηγορίες γραμμής ΤΠΔ

(1) Ο διαχειριστής υποδομής καθορίζει τα ενδεδειγμένα όρια για άμεση δράση, επέμβασης και εγρήγορσης για τις ακόλουθες παραμέτρους: α) διακύμανση εγκάρσιας κλίσης – τυπικές αποκλίσεις (μόνον όριο εγρήγορσης), β) διαμήκης διακύμανση στάθμης – τυπικές αποκλίσεις (μόνον όριο εγρήγορσης), γ) διακύμανση εγκάρσιας κλίσης – μεμονωμένες ατέλειες – μέσες τιμές έως τιμές αιχμής, δ) διαμήκης διακύμανση στάθμης – μεμονωμένες ατέλειες – μέσες τιμές έως τιμές αιχμής, ε) στρέβλωση τροχιάς – μεμονωμένες ατέλειες – μηδενική τιμή έως τιμή αιχμής, με την επιφύλαξη των ορίων για άμεση δράση της ενότητας 4.2.9.2, στ) διακύμανση του εύρους τροχιάς – μεμονωμένες ατέλειες – ονομαστικό εύρος τροχιάς έως τιμή αιχμής, με την επιφύλαξη των ορίων για άμεση δράση της ενότητας 4.2.9.3, ζ) μέσο εύρος τροχιάς σε οποιοδήποτε τμήμα μήκους 100 m – ονομαστικό εύρος τροχιάς έως μέση τιμή, με την επιφύλαξη των ορίων για άμεση δράση της ενότητας 4.2.5.5.2, η) υπερύψωση – τιμή μελέτης έως τιμή αιχμής, με την επιφύλαξη των ορίων για άμεση δράση της ενότητας 4.2.9.4.

(2) Οι συνθήκες μέτρησης για τις παραμέτρους αυτές εκτίθενται στο κεφάλαιο 5 του προτύπου EN 13848-1:2003 +A1:2008.

(3) Κατά τον προσδιορισμό αυτών των ορίων, ο διαχειριστής υποδομής λαμβάνει υπόψη τα όρια όσον αφορά την ποιότητα τροχιάς που χρησιμοποιούνται ως βάση για την έγκριση οχημάτων. Οι απαιτήσεις για την έγκριση οχημάτων εκτίθενται στις ΤΠΔ τροχαίου υλικού ΥΤ και ΣΣ.

(4) Τα όρια για άμεση δράση, επέμβασης και εγρήγορσης που έχουν υιοθετηθεί από το διαχειριστή υποδομής καταχωρούνται στο σχέδιο συντήρησης που απαιτείται σύμφωνα με την ενότητα 4.5 της παρούσας ΤΠΔ.

4.2.9.2. Το όριο για άμεση δράση όσον αφορά τη στρέβλωση τροχιάς

Όλες οι κατηγορίες γραμμής ΤΠΔ

(1) Το όριο για άμεση δράση όσον αφορά τη στρέβλωση τροχιάς ως μεμονωμένη ατέλεια δίδεται σαν τιμή μεταξύ μηδέν και τιμής αιχμής. Η στρέβλωση τροχιάς ορίζεται ως η αλγεβρική διαφορά μεταξύ δύο διαφορών στάθμης, λαμβανόμενων σε καθορισμένη απόσταση, εκφραζόμενη συνήθως ως κλίση μεταξύ των δύο σημείων στα οποία μετρείται η διαφορά στάθμης. Η διαφορά στάθμης μετρείται στα ονομαστικά κέντρα των κεφαλών των σιδηροτροχιών.

(2) Το όριο στρέβλωσης τροχιάς αποτελεί συνάρτηση της εφαρμοζόμενης βάσης μετρήσεων (l) κατά τον τύπο: Όριο στρέβλωσης = (20/l + 3) α) όπου l είναι η βάση μέτρησης (σε m), με 1,3 m £ l £ 20 m, β) με μέγιστη τιμή 7 mm/m. Σχήμα 3 Όριο στρέβλωσης τροχιάς για όλες τις κατηγορίες γραμμής ΤΠΔ

(3) Για τον έλεγχο της συμμόρφωσης προς τη σχετική απαίτηση, ο διαχειριστής υποδομής καθορίζει στο σχέδιο συντήρησης τις βάσεις με τις οποίες θα πραγματοποιούνται οι μετρήσεις στην τροχιά. Οι βάσεις μετρήσεων περιλαμβάνουν τουλάχιστον μία βάση μετρήσεων μεταξύ 2 και 5 m.

Κατηγορίες γραμμής ΤΠΔ IV-F, IV-M, V-F, V-M, VI-F, VI-M, VII-F και VII-M

(4) Εάν η ακτίνα οριζόντιας καμπύλης είναι μικρότερη από 420 m και η υπερύψωση D > (R – 100)/2, το όριο για τη στρέβλωση τροχιάς προκύπτει με τον τύπο: όριο στρέβλωσης = (20/l + 1,5), με μέγιστη τιμή μεταξύ 6 mm/m και 3 mm/m, ανάλογα με το μήκος βάσης για στρέβλωση, που φαίνεται στο σχήμα 4. Σχήμα 4 Όριο στρέβλωσης τροχιάς για εμπορευματικές και μικτές γραμμές σε μικρές καμπύλες

4.2.9.3. Το όριο για άμεση δράση όσον αφορά τη διακύμανση του εύρους τροχιάς

Όλες οι κατηγορίες γραμμής ΤΠΔ

Τα όρια για άμεση δράση όσον αφορά τη διακύμανση του εύρους τροχιάς καθορίζονται στον πίνακα 7.

Πίνακας 7

Όρια για άμεση δράση όσον αφορά τη διακύμανση του εύρους τροχιάς

Ταχύτητα [km/h] Διαστάσεις [mm] Ονομαστικό εύρος τροχιάς μέχρι την τιμή αιχμής Ελάχιστο εύρος τροχιάς Μέγιστο εύρος τροχιάς V £ 80 –9 +35 80 < V ≤ 120 –9 +35 120 < V ≤ 160 –8 +35 160 < V ≤ 200 –7 +28

4.2.9.4. Το όριο για άμεση δράση όσον αφορά την υπερύψωση

Κατηγορίες γραμμής ΤΠΔ IV-P, V-P, VI-P και VII-P

(1) Η υπερύψωση σε κατάσταση λειτουργίας διατηρείται εντός των ορίων της υπερύψωσης που προβλέπεται στην μελέτη +/– 20 mm, αλλά η μέγιστη επιτρεπόμενη υπερύψωση σε κατάσταση λειτουργίας είναι 190 mm.

Κατηγορίες γραμμής ΤΠΔ IV-F, IV-M, V-F, V-M, VI-F, VI-M, VII-F και VII-M

(2) Η υπερύψωση σε κατάσταση λειτουργίας διατηρείται εντός των ορίων της υπερύψωσης που προβλέπεται στην μελέτη +/– 20 mm, αλλά η μέγιστη επιτρεπόμενη υπερύψωση σε κατάσταση λειτουργίας είναι 170 mm.

4.2.10. Κρηπιδώματα

(1) Οι απαιτήσεις αυτής της παραγράφου ισχύουν μόνο για αποβάθρες στις οποίες πρόκειται να σταθμεύουν αμαξοστοιχίες σύμφωνες με τις ΤΠΔ τροχαίου υλικού ΥΤ και ΣΣ κατά την κανονική εκτέλεση υπηρεσίας.

4.2.10.1. Ωφέλιμο μήκος κρηπιδωμάτων

Όλες οι κατηγορίες γραμμής ΤΠΔ

(1) Το μήκος κρηπιδώματος είναι επαρκές ώστε να δέχεται τη μέγιστου μήκους διαλειτουργική αμαξοστοιχία που προορίζεται να σταθμεύει στο κρηπίδωμα κατά την κανονική εκτέλεση υπηρεσίας. Όταν καθορίζεται το μήκος αμαξοστοιχιών που πρόκειται να σταθμεύουν στην αποβάθρα, λαμβάνονται υπόψη τόσο οι τρέχουσες απαιτήσεις υπηρεσίας όσο και οι λογικά προβλέψιμες απαιτήσεις υπηρεσίας κατά τα 10 τουλάχιστον έτη μετά τη θέση του κρηπιδώματος σε χρήση.

(2) Επιτρέπεται η κατασκευή μόνο του μήκους κρηπιδώματος που απαιτείται για τις τρέχουσες απαιτήσεις υπηρεσίας, υπό την προϋπόθεση ότι γίνεται πρόβλεψη για τις λογικά προβλέψιμες μελλοντικές απαιτήσεις υπηρεσίας.

(3) Το ωφέλιμο μήκος κρηπιδώματος δηλώνεται στο μητρώο υποδομής.

4.2.10.2. Πλάτος και χείλος κρηπιδωμάτων

Όλες οι κατηγορίες γραμμής ΤΠΔ

(1) Η ΤΠΔ ΑΜΚ καθορίζει τις απαιτήσεις για το πλάτος και για το χείλος του κρηπιδώματος.

4.2.10.3. Πέρας κρηπιδωμάτων

Όλες οι κατηγορίες γραμμής ΤΠΔ

(1) Η ΤΠΔ ΑΜΚ καθορίζει τις απαιτήσεις για το πέρας του κρηπιδώματος.

4.2.10.4. Ύψος κρηπιδωμάτων

Όλες οι κατηγορίες γραμμής ΤΠΔ

(1) Η ΤΠΔ ΑΜΚ καθορίζει τις απαιτήσεις για το ύψος κρηπιδώματος.

4.2.10.5. Βέλος κρηπιδωμάτων

Όλες οι κατηγορίες γραμμής ΤΠΔ

(1) Η ΤΠΔ ΑΜΚ καθορίζει τις απαιτήσεις για το βέλος κρηπιδώματος.

4.2.11. Υγεία, ασφάλεια και περιβάλλον

4.2.11.1. Μέγιστες διακυμάνσεις πίεσης σε σήραγγες

Όλες οι κατηγορίες γραμμής ΤΠΔ

(1) Η μέγιστη διακύμανση πίεσης σε σήραγγες και υπόγειες τεχνικές κατασκευές κατά μήκος του εξωτερικού όλων των αμαξοστοιχιών που είναι σύμφωνες με τις ΤΠΔ τροχαίου υλικού ΥΤ και ΣΣ και προορίζονται να κινούνται σε συγκεκριμένη σήραγγα με ταχύτητες μεγαλύτερες από 190 km/h δεν υπερβαίνει τα 10 kPa κατά τη διάρκεια του χρόνου διέλευσης της αμαξοστοιχίας μέσω της σήραγγας, υπό τη μέγιστη επιτρεπόμενη ταχύτητα.

4.2.11.2. Όρια για θόρυβο και κραδασμούς, και μέτρα άμβλυνσης

Όλες οι κατηγορίες γραμμής ΤΠΔ

(1) Τα όρια για θόρυβο και τα μέτρα άμβλυνσης αποτελούν ανοικτό σημείο.

(2) Τα όρια για κραδασμούς και τα μέτρα άμβλυνσης αποτελούν ανοικτό σημείο.

4.2.11.3 Προστασία από ηλεκτροπληξία

Όλες οι κατηγορίες γραμμής ΤΠΔ

(1) Οι απαιτήσεις προστασίας κατά ηλεκτροπληξίας από το σύστημα του ρεύματος έλξης διασφαλίζονται με τις διατάξεις της ΤΠΔ ENE ΣΣ που αφορούν τα μέσα προστασίας των συστημάτων εναέριας γραμμής επαφής.

4.2.11.4 Ασφάλεια σε σιδηροδρομικές σήραγγες

Όλες οι κατηγορίες γραμμής ΤΠΔ

(1) Οι απαιτήσεις για την ασφάλεια σε σιδηροδρομικές σήραγγες καθορίζονται στην ΤΠΔ ΑΣΣ.

4.2.11.5 Επίδραση πλευρικών ανέμων

Όλες οι κατηγορίες γραμμής ΤΠΔ

(1) Οι απαιτήσεις για την άμβλυνση της επίδρασης πλευρικών ανέμων αποτελούν ανοικτό σημείο.

4.2.12. Πρόβλεψη για την επιχειρησιακή λειτουργία

4.2.12.1. Δείκτες αποστάσεως

Όλες οι κατηγορίες γραμμής ΤΠΔ

(1) Οι δείκτες αποστάσεως προβλέπονται ανά κανονικά διαστήματα κατά μήκος της τροχιάς.

(2) Το ονομαστικό διάστημα μεταξύ δεικτών αποστάσεως αναφέρεται στο μητρώο υποδομής.

4.2.13. Μόνιμες εγκαταστάσεις για την τρέχουσα εξυπηρέτηση αμαξοστοιχιών

4.2.13.1. Γενικά

(1) Η παρούσα ενότητα 4.2.13 προσδιορίζει τα στοιχεία υποδομής του υποσυστήματος συντήρηση που απαιτούνται για την τρέχουσα εξυπηρέτηση αμαξοστοιχιών.

(2) Η θέση και ο τύπος των μόνιμων εγκαταστάσεων για την τρέχουσα εξυπηρέτηση αμαξοστοιχιών δημοσιεύονται στο μητρώο υποδομής.

4.2.13.2. Αποκομιδή λυμάτων

Όλες οι κατηγορίες γραμμής ΤΠΔ

(1) Οι μόνιμες εγκαταστάσεις για την αποκομιδή λυμάτων είναι συμβατές με τα χαρακτηριστικά του συστήματος αποχωρητηρίου με κατακράτηση το οποίο προδιαγράφεται στις ΤΠΔ τροχαίου υλικού ΥΤ και ΣΣ.

4.2.13.3. Εγκαταστάσεις εξωτερικού καθαρισμού αμαξοστοιχιών

Όλες οι κατηγορίες γραμμής ΤΠΔ

(1) Εφόσον προβλέπεται εγκατάσταση καθαρισμού, η εγκατάσταση αυτή μπορεί να καθαρίζει τις εξωτερικές πλευρές μονοδάπεδων ή διδάπεδων αμαξοστοιχιών σε ύψος μεταξύ: α) 1 000 έως 3 500 mm για μονοδάπεδη αμαξοστοιχία, β) 500 έως 4 300 mm για διδάπεδες αμαξοστοιχίες.

(2) Η μονάδα καθαρισμού κατασκευάζεται έτσι ώστε οι αμαξοστοιχίες να είναι δυνατόν να οδηγούνται μέσω αυτών με οποιαδήποτε ταχύτητα μεταξύ 2 km/h και 5 km/h.

4.2.13.4. Ανεφοδιασμός με νερό

Όλες οι κατηγορίες γραμμής ΤΠΔ

(1) Ο μόνιμος τεχνικός εξοπλισμός για τον ανεφοδιασμό με νερό είναι συμβατός με τα χαρακτηριστικά του συστήματος υδροδότησης το οποίο προδιαγράφεται στις ΤΠΔ τροχαίου υλικού ΥΤ και ΣΣ.

(2) Ο μόνιμος τεχνικός εξοπλισμός για την υδροδότηση στο διαλειτουργικό δίκτυο εφοδιάζεται με πόσιμο νερό που πληροί τις απαιτήσεις της οδηγίας 98/83/ΕΚ του Συμβουλίου (1).

(3) Ο τρόπος λειτουργίας του τεχνικού εξοπλισμού εξασφαλίζει τη συμμόρφωση της ποιότητας του νερού που παρέχεται στο τροχαίο υλικό προς την ποιότητα που προδιαγράφεται στην οδηγία 98/83/ΕΚ.

4.2.13.5. Ανεφοδιασμός με καύσιμα

Όλες οι κατηγορίες γραμμής ΤΠΔ

(1) Ο τεχνικός εξοπλισμός ανεφοδιασμού με καύσιμα είναι συμβατός με τα χαρακτηριστικά του συστήματος για καύσιμα το οποίο προδιαγράφεται στην ΤΠΔ τροχαίου υλικού ΣΣ.

4.2.13.6. Ρευματοληψία σε κρηπίδωμα

Όλες οι κατηγορίες γραμμής ΤΠΔ

(1) Εφόσον προβλέπεται, η ρευματοληψία σε κρηπίδωμα πραγματοποιείται με ένα ή περισσότερα από τα συστήματα ηλεκτρικής τροφοδότησης που προδιαγράφονται στις ΤΠΔ τροχαίου υλικού ΥΤ και ΣΣ.

4.3. Λειτουργικές και τεχνικές προδιαγραφές των επαφών

Από άποψη τεχνικής συμβατότητας, οι διεπαφές του υποσυστήματος υποδομή με τα υπόλοιπα υποσυστήματα συμφωνούν με την περιγραφή που ακολουθεί στις επόμενες ενότητες.

4.3.1. Διεπαφές με το υποσύστημα τροχαίο υλικό

Πίνακας 8

Διεπαφές με το υποσύστημα τροχαίο υλικό, ΤΠΔ μηχανών και επιβατικού ΤΥ

Διεπαφή Ενότητα της ΤΠΔ υποδομής συμβατικού σιδηροδρόμου Ενότητα της ΤΠΔ μηχανών και επιβατικού ΤΥ συμβατικού σιδηροδρόμου Εύρος τροχιάς 4.2.5.1 Ονομαστικό εύρος τροχιάς 4.2.5.6 Διατομή κεφαλής σιδηροτροχιάς για αμιγή γραμμή 4.2.6.2 Γεωμετρία αλλαγών τροχιάς και διασταυρώσεων σε κατάσταση λειτουργίας 4.2.3.5.2.1 Μηχανικά και γεωμετρικά χαρακτηριστικά τροχοφόρου άξονα 4.2.3.5.2.2 Μηχανικά και γεωμετρικά χαρακτηριστικά τροχών Περιτυπώματα 4.2.4.1 Περιτύπωμα ελεύθερης διατομής 4.2.4.2 Απόσταση γεωμετρικών αξόνων τροχιών 4.2.4.5 Ελάχιστη ακτίνα κατακόρυφης καμπύλης 4.2.3.1. Περιτύπωση Φορτίο άξονα και διαπόσταση αξόνων 4.2.7.1 Αντοχή τροχιάς σε κατακόρυφα φορτία 4.2.8.1 Αντοχή νέων γεφυρών σε φορτία κυκλοφορίας 4.2.8.2 Ισοδύναμη κατακόρυφη φόρτιση για επιδράσεις νέων χωματουργικών έργων και ώθησης γαιών 4.2.8.4 Αντοχή υφιστάμενων γεφυρών και χωματουργικών έργων σε φορτία κυκλοφορίας 4.2.3.2 Φορτίο άξονα και φορτίο τροχού Χαρακτηριστικά κύλισης 4.2.7.1 Αντοχή τροχιάς σε κατακόρυφα φορτία 4.2.7.3 Εγκάρσια αντοχή τροχιάς 4.2.8.1.3 Κρουστικές εγκάρσιες ώσεις 4.2.3.4.2.1 Οριακές τιμές για ασφάλεια κύλισης 4.2.3.4.2.2 Οριακές τιμές φόρτισης τροχιάς Ισοδύναμη κωνικότητα 4.2.5.5 Ισοδύναμη κωνικότητα 4.2.3.4.3 Ισοδύναμη κωνικότητα Διαμήκεις καταπονήσεις 4.2.7.2 Διαμήκης αντοχή τροχιάς 4.2.8.1.4 Επενέργειες της έλξης και της πέδησης (διαμήκη φορτία) 4.2.4.5 Επιδόσεις πέδησης Ελάχιστη ακτίνα καμπυλότητας 4.2.4.4 Ελάχιστη ακτίνα οριζόντιας καμπύλης 4.2.3.6 Ελάχιστη ακτίνα καμπυλότητας Ακτίνα οριζόντιας καμπύλης 4.2.5.4 Ανεπάρκεια υπερύψωσης 4.2.3.4.2.1 Οριακές τιμές για ασφάλεια κύλισης Επιτάχυνση σε κατακόρυφη καμπύλη 4.2.4.5 Ελάχιστη ακτίνα κατακόρυφης καμπύλης 4.2.3.1 Περιτύπωση Αεροδυναμικά φαινόμενα 4.2.4.2 Απόσταση γεωμετρικών αξόνων τροχιών 4.2.8.3 Αντοχή νέων τεχνικών κατασκευών επάνω από τροχιές ή προσκείμενων σε τροχιές 4.2.11.1 Μέγιστες διακυμάνσεις πίεσης σε σήραγγες 4.2.6.2.1 Φαινόμενα ομόρου για επιβάτες σε αποβάθρες 4.2.6.2.2 Φαινόμενα ομόρου για εργαζομένους παρατροχίως 4.2.6.2.3 Παλμικό σήμα πίεσης κεφαλής 4.2.6.2.4 Μέγιστες διακυμάνσεις πίεσης σε σήραγγες Πλευρικός άνεμος 4.2.11.5 Επίδραση πλευρικών ανέμων 4.2.6.2.5 Πλευρικός άνεμος Εγκαταστάσεις για την τρέχουσα εξυπηρέτηση αμαξοστοιχιών 4.2.13.2 Αποκομιδή λυμάτων 4.2.13.3 Εγκαταστάσεις εξωτερικού καθαρισμού αμαξοστοιχιών 4.2.13.4 Ανεφοδιασμός με νερό 4.2.13.5 Ανεφοδιασμός με καύσιμα 4.2.13.6 Ρευματοληψία σε κρηπίδωμα 4.2.11.3 Σύστημα αποκομιδής λυμάτων 4.2.11.2.2 Εξωτερικός καθαρισμός με διέλευση από εγκατάσταση καθαρισμού 4.2.11.4 Τεχνικός εξοπλισμός για ανεφοδιασμό με νερό 4.2.11.5 Διεπαφή για ανεφοδιασμό με νερό 4.2.11.7 Τεχνικός εξοπλισμός για ανεφοδιασμό με καύσιμα 4.2.11.6 Ειδικές απαιτήσεις για το σταβλισμό αμαξοστοιχιών





Πίνακας 9

Διεπαφές με το υποσύστημα τροχαίο υλικό, ΤΠΔ εμπορευματικών φορταμαξών

Διεπαφή Ενότητα της ΤΠΔ υποδομής συμβατικού σιδηροδρόμου Ενότητα της ΤΠΔ εμπορευματικών φορταμαξών συμβατικού σιδηροδρόμου Εύρος τροχιάς 4.2.5.1 Ονομαστικό εύρος τροχιάς 4.2.5.6 Διατομή κεφαλής σιδηροτροχιάς για αμιγή γραμμή 4.2.6.2 Γεωμετρία αλλαγών τροχιάς και διασταυρώσεων σε κατάσταση λειτουργίας 4.2.3.4 Δυναμική συμπεριφορά οχήματος Περιτυπώματα 4.2.4.1 Περιτύπωμα ελεύθερης διατομής 4.2.4.2 Απόσταση γεωμετρικών αξόνων τροχιών 4.2.4.5 Ελάχιστη ακτίνα κατακόρυφης καμπύλης 4.2.3.1 Κινητικό περιτύπωμα Φορτίο άξονα και διαπόσταση αξόνων 4.2.7.1 Αντοχή τροχιάς σε κατακόρυφα φορτία 4.2.7.3 Εγκάρσια αντοχή τροχιάς 4.2.8.1 Αντοχή νέων γεφυρών σε φορτία κυκλοφορίας 4.2.8.2 Ισοδύναμη κατακόρυφη φόρτιση για επιδράσεις νέων χωματουργικών έργων και ώθησης γαιών 4.2.8.4 Αντοχή υφιστάμενων γεφυρών και χωματουργικών έργων σε φορτία κυκλοφορίας 4.2.3.2 Στατικό φορτίο άξονα και γραμμικό φορτίο Χαρακτηριστικά κύλισης 4.2.7.1 Αντοχή τροχιάς σε κατακόρυφα φορτία 4.2.7.3 Εγκάρσια αντοχή τροχιάς 4.2.3.4 Δυναμική συμπεριφορά οχήματος Διαμήκεις καταπονήσεις 4.2.7.2 Διαμήκης αντοχή τροχιάς 4.2.8.1.4 Επενέργειες της έλξης και της πέδησης (διαμήκη φορτία) 4.2.4.1 Συμπεριφορά πέδησης Ελάχιστη ακτίνα καμπυλότητας 4.2.4.4 Ελάχιστη ακτίνα οριζόντιας καμπύλης 4.2.2.1. Διεπαφή (δηλαδή ζεύξη) μεταξύ οχημάτων, μεταξύ συνθέσεων οχημάτων και μεταξύ αμαξοστοιχιών Horizontal curve radius 4.2.5.4 Ανεπάρκεια υπερύψωσης 4.2.3.5. Διαμήκεις θλιπτικές δυνάμεις Επιτάχυνση σε κατακόρυφη καμπύλη 4.2.4.5 Ελάχιστη ακτίνα κατακόρυφης καμπύλης 4.2.3.1 Κινητικό περιτύπωμα Αεροδυναμικά φαινόμενα 4.2.4.2 Απόσταση γεωμετρικών αξόνων τροχιών 4.2.8.3 Αντοχή νέων τεχνικών κατασκευών επάνω από τροχιές ή προσκείμενων σε τροχιές 4.2.11.1 Μέγιστες διακυμάνσεις πίεσης σε σήραγγες 4.2.6.2 Αεροδυναμικά φαινόμενα Πλευρικός άνεμος 4.2.11.5 Επίδραση πλευρικών ανέμων 4.2.6.3 Πλευρικοί άνεμοι

4.3.2. Διεπαφές με το υποσύστημα ενέργεια

Πίνακας 10

Διεπαφές με το υποσύστημα ενέργεια

Διεπαφή Ενότητα της ΤΠΔ υποδομής συμβατικού σιδηροδρόμου Ενότητα της ΤΠΔ ενέργειας συμβατικού σιδηροδρόμου Περιτυπώματα 4.2.4.1 Περιτύπωμα ελεύθερης διατομής 4.2.14 Περιτύπωμα παντογράφου Προστασία από ηλεκτροπληξία 4.2.11.3 Προστασία από ηλεκτροπληξία 4.7.3 Μέσα προστασίας του συστήματος εναέριας γραμμής επαφής 4.7.4. Μέσα προστασίας του κυκλώματος επιστροφής ρεύματος

4.3.3. Διεπαφές με το υποσύστημα έλεγχος-χειρισμός και σηματοδότηση

Πίνακας 11

Διεπαφές με το υποσύστημα έλεγχος-χειρισμός και σηματοδότηση

Διεπαφή Ενότητα της ΤΠΔ υποδομής συμβατικού σιδηροδρόμου Ενότητα της ΤΠΔ ελέγχου-χειρισμού και σηματοδότησης συμβατικού σιδηροδρόμου Περιτύπωμα ελεύθερης διατομής για εγκαταστάσεις ΕΧΣ 4.2.4.1 Περιτύπωμα ελεύθερης διατομής 4.2.5 Διεπαφές διακένου αέρα ETCS και EIRENE 4.2.16 Ορατότητα παρατρόχιων αντικειμένων ελέγχου-χειρισμού Χρήση δινορρευματικών πεδών 4.2.7.2 Διαμήκης αντοχή τροχιάς Παράρτημα A προσάρτημα 1 ενότητα 5.2: Χρήση ηλεκτρικής/μαγνητικής πέδης

4.3.4. Διεπαφές με το υποσύστημα διεξαγωγή και διαχείριση της κυκλοφορίας

Πίνακας 12

Διεπαφές με το υποσύστημα διεξαγωγή και διαχείριση της κυκλοφορίας

Διεπαφή Ενότητα της ΤΠΔ υποδομής συμβατικού σιδηροδρόμου Ενότητα της ΤΠΔ διεξαγωγής και διαχείρισης της κυκλοφορίας συμβατικού σιδηροδρόμου Χρήση δινορρευματικών πεδών 4.2.7.2 Διαμήκης αντοχή τροχιάς 4.2.2.6.2 Επιδόσεις πέδης Κανόνες επιχειρησιακής λειτουργίας 4.4 Κανόνες επιχειρησιακής λειτουργίας 4.2.1.2.2.2 Τροποποιημένα στοιχεία 4.2.3.6 Υποβιβασμένη λειτουργία

4.4. Κανόνες επιχειρησιακής λειτουργίας

4.4.1. Έκτακτοι όροι για έργα προγραμματισμένα εκ των προτέρων

(1) Σε περιπτώσεις έργων που έχουν προγραμματιστεί εκ των προτέρων, είναι δυνατόν να καταστεί αναγκαία η προσωρινή αναστολή των προδιαγραφών του υποσυστήματος υποδομή και των στοιχείων διαλειτουργικότητάς του που ορίζονται στα κεφάλαια 4 και 5 της παρούσας ΤΠΔ. Στην ΤΠΔ διεξαγωγής και διαχείρισης της κυκλοφορίας ΣΣ περιέχονται συγκεκριμένες διατάξεις για την επιχειρησιακή λειτουργία.

4.4.2. Υποβαθμισμένη λειτουργία

(1) Είναι δυνατόν να επέλθουν συμβάντα που επηρεάζουν την κανονική λειτουργία γραμμής. Οι επιχειρησιακοί κανόνες για την αντιμετώπιση των συμβάντων εκτίθενται στην ΤΠΔ διεξαγωγής και διαχείρισης της κυκλοφορίας ΣΣ.

4.4.3. Προστασία εργαζομένων από αεροδυναμικά φαινόμενα

(1) Τα μέσα προστασίας εργαζομένων από αεροδυναμικά φαινόμενα καθορίζονται από το διαχειριστή υποδομής.

(2) Για τις αμαξοστοιχίες που είναι συμμορφωμένες με τις ΤΠΔ τροχαίου υλικού ΥΤ και ΣΣ, ο διαχειριστής υποδομής λαμβάνει υπόψη την πραγματική ταχύτητα των αμαξοστοιχιών και την οριακή τιμή για τα αεροδυναμικά φαινόμενα οι οποίες δίδονται στις ΤΠΔ τροχαίου υλικού ΥΤ και ΣΣ.

4.5. Σχέδιο συντήρησης

4.5.1. Πριν τεθεί σε χρήση γραμμή

(1) Συντάσσεται φάκελος συντήρησης, όπου καθορίζονται τουλάχιστον: α) σύνολο τιμών σχετικά με όρια για άμεση δράση, β) τα μέτρα (περιορισμός ταχύτητας, χρόνος επισκευής) που λαμβάνονται σε περίπτωση υπέρβασης των διαγραφόμενων τιμών, όσον αφορά τα ακόλουθα στοιχεία: i. απαιτήσεις ελέγχου ισοδύναμης κωνικότητας σε κατάσταση λειτουργίας, ii. γεωμετρία αλλαγών τροχιάς και διασταυρώσεων σε κατάσταση λειτουργίας, iii. γεωμετρική ποιότητα τροχιάς και όρια για μεμονωμένες ατέλειες, iv. χείλος αποβάθρας κατά τις απαιτήσεις της ΤΠΔ για άτομα μειωμένης κινητικότητας.

4.5.2. Αφού τεθεί σε χρήση γραμμή

(1) Ο διαχειριστής υποδομής διαθέτει σχέδιο συντήρησης που περιέχει τα σημεία της ενότητας 4.5.1, σε συνδυασμό τουλάχιστον με τα ακόλουθα σημεία τα οποία αφορούν τα ίδια στοιχεία: α) σύνολο τιμών για όρια επέμβασης και όρια εγρήγορσης, β) δήλωση σχετικά με τις μεθόδους, την επαγγελματική επάρκεια του προσωπικού και τον ατομικό προστατευτικό τεχνικό εξοπλισμό ασφαλείας που είναι αναγκαίο να χρησιμοποιείται, γ) τους κανόνες που πρέπει να εφαρμόζονται για την προστασία ατόμων εργαζόμενων στην τροχιά ή πλησίον της τροχιάς, δ) τα μέσα τα χρησιμοποιούμενα για τον έλεγχο τήρησης των τιμών σε κατάσταση λειτουργίας.

4.6. Επαγγελματική επάρκεια

(1) Η επαγγελματική επάρκεια που απαιτείται για το προσωπικό συντήρησης του υποσυστήματος υποδομή εξειδικεύεται στο σχέδιο συντήρησης (βλ. ενότητα 4.5.2).

4.7. Όροι υγείας και ασφάλειας

(1) Όροι υγείας και ασφαλείας αντιμετωπίζονται στο πλαίσιο συμμόρφωσης προς τις απαιτήσεις των ενοτήτων: 4.2.11.1 (Μέγιστη διακύμανση πίεσης σε σήραγγες), 4.2.11.2 (Όρια για θόρυβο και κραδασμούς, και μέτρα άμβλυνσης), 4.2.11.3 (Προστασία από ηλεκτροπληξία), 4.2.10 (Κρηπιδώματα), 4.2.11.4 (Ασφάλεια σε σιδηροδρομικές σήραγγες), 4.2.13 (Μόνιμες εγκαταστάσεις για την τρέχουσα εξυπηρέτηση αμαξοστοιχιών) και 4.4 (Κανόνες επιχειρησιακής λειτουργίας).

4.8. Μητρώο υποδομής

(1) Σύμφωνα με τις διατάξεις του άρθρου 35 της οδηγίας 2008/57/ΕΚ, το μητρώο υποδομής περιγράφει τα βασικά χαρακτηριστικά του υποσυστήματος υποδομή.

(2) Στο παράρτημα Δ της παρούσας ΤΠΔ περιέχονται οι πληροφορίες που αφορούν το υποσύστημα υποδομή οι οποίες περιλαμβάνονται στο μητρώο υποδομής. Οι πληροφορίες που πρέπει να περιλαμβάνονται στο μητρώο υποδομής και που απαιτούνται για άλλα υποσυστήματα προσδιορίζονται στις οικείες ΤΠΔ.

5. ΣΤΟΙΧΕΙΑ ΔΙΑΛΕΙΤΟΥΡΓΙΚΟΤΗΤΑΣ

5.1. Βάση για την επιλογή των στοιχείων διαλειτουργικότητας

(1) Οι απαιτήσεις της ενότητας 5.3 βασίζονται σε συμβατικού τύπου κατασκευή τροχιάς επί σκύρων με σιδηροτροχιά Vignole (με πέλμα) σε στρωτήρες από σκυρόδεμα ή ξύλινους και με συνδέσμους που εξασφαλίζουν αντίσταση σε διαμήκη ολίσθηση επενεργώντας στο πόδι της σιδηροτροχιάς.

(2) Συστατικά στοιχεία και υποσυγκροτήματα που χρησιμοποιούνται για άλλους τύπους κατασκευής τροχιάς δεν θεωρούνται στοιχεία διαλειτουργικότητας.

5.2. Κατάλογος στοιχείων

(1) Για την εφαρμογή της παρούσας τεχνικής προδιαγραφής διαλειτουργικότητας, ως «στοιχεία διαλειτουργικότητας» χαρακτηρίζονται μόνο τα ακόλουθα στοιχεία, είτε ως μεμονωμένα συστατικά στοιχεία είτε ως υποσυγκροτήματα της τροχιάς: α) η σιδηροτροχιά (5.3.1), β) οι σύνδεσμοι σιδηροτροχιάς (5.2.2), γ) οι στρωτήρες τροχιάς (5.3.3).

(2) Οι ενότητες που ακολουθούν περιγράφουν τις προδιαγραφές που ισχύουν για καθένα από αυτά τα στοιχεία.

(3) Οι σιδηροτροχιές, οι σύνδεσμοι και οι στρωτήρες που χρησιμοποιούνται σε μικρού μήκους τροχιά για ειδικούς σκοπούς, π.χ. σε αλλαγές τροχιάς και διασταυρώσεις, σε συσκευές διαστολής, πλάκες μετάβασης και ειδικές κατασκευές δεν θεωρούνται στοιχεία διαλειτουργικότητας.

5.3. Συμπεριφορά στοιχείων και προδιαγραφές

5.3.1. Η σιδηροτροχιά

(1) Οι προδιαγραφές του στοιχείου διαλειτουργικότητας σιδηροτροχιά αφορούν τα ακόλουθα: α) διατομή κεφαλής της σιδηροτροχιάς, β) ροπή αδρανείας διατομής της σιδηροτροχιάς, γ) σκληρότητα της σιδηροτροχιάς.

5.3.1.1. Διατομή κεφαλής σιδηροτροχιάς

(1) Η διατομή κεφαλής της σιδηροτροχιάς πληροί τις απαιτήσεις της ενότητας 4.2.5.6 «Διατομή κεφαλής σιδηροτροχιάς για αμιγή γραμμή».

(2) Η διατομή κεφαλής της σιδηροτροχιάς παρέχει τη δυνατότητα τήρησης των απαιτήσεων της ενότητας 4.2.5.5.1 σχετικά με «Τιμές μελέτης για την ισοδύναμη κωνικότητα», εφόσον η χρήση γίνεται με προδιαγραφόμενο σύνολο εύρους τροχιάς και επικλίσεων σιδηροτροχιάς, σύμφωνο με τις απαιτήσεις της παρούσας ΤΠΔ.

5.3.1.2. Ροπή αδράνειας διατομής της σιδηροτροχιάς

(1) Η ροπή αδρανείας σχετίζεται με τις απαιτήσεις της ενότητας 4.2.7 «Αντοχή τροχιάς σε εφαρμοζόμενα φορτία».

(2) Η υπολογισθείσα τιμή της ροπής αδρανείας (Ι) μελετώμενης διατομής σιδηροτροχιάς ως προς τον κύριο οριζόντιο άξονα που διέρχεται από το κέντρο βάρους είναι τουλάχιστον 1 600 cm4.

5.3.1.3. Σκληρότητα σιδηροτροχιάς

(1) Η σκληρότητα σιδηροτροχιάς σχετίζεται με τις απαιτήσεις της ενότητας 4.2.5.6 «Διατομή κεφαλής σιδηροτροχιάς για αμιγή γραμμή».

(2) Η σκληρότητα σιδηροτροχιάς, μετρούμενη στην κορυφή της κεφαλής της σιδηροτροχιάς, είναι τουλάχιστον 200 HBW.

5.3.2. Οι σύνδεσμοι σιδηροτροχιάς

(1) Οι σύνδεσμοι σιδηροτροχιάς σχετίζονται με τις απαιτήσεις της ενότητας 4.2.7.2 που αναφέρεται στη «Διαμήκη αντοχή τροχιάς» και της ενότητας 4.2.7.3 «Εγκάρσια αντοχή τροχιάς», καθώς και στην ενότητα 4.2.7.1 για την «Αντοχή τροχιάς σε κατακόρυφα φορτία».

(2) Υπό εργαστηριακές συνθήκες δοκιμής, οι σύνδεσμοι σιδηροτροχιάς πληρούν τις ακόλουθες απαιτήσεις: α) η διαμήκης δύναμη η απαιτούμενη για να προκληθεί η έναρξη ολίσθησης της σιδηροτροχιάς (δηλαδή κίνηση κατά τρόπο ανελαστικό) μέσω ενός μόνο συγκροτήματος σύνδεσης σιδηροτροχιάς είναι τουλάχιστον 7 kN, β) ο σύνδεσμος σιδηροτροχιάς μπορεί να αντέξει την εφαρμογή 3 000 000 κύκλων του τυπικού φορτίου, εφαρμοζόμενου σε καμπύλη μικρής ακτίνας, έτσι ώστε οι επιδόσεις του συνδέσμου από άποψη δύναμης σύσφιξης και διαμήκους συγκράτησης να μη μειώνονται κατά πλέον του 20% και η κατακόρυφη δυσκαμψία να μη μειώνεται κατά πλέον του 25%. Το τυπικό φορτίο ανταποκρίνεται: i. στο μέγιστο φορτίο άξονα που προορίζεται να φέρει ο σύνδεσμος της σιδηροτροχιάς, ii. στο συνδυασμό σιδηροτροχιάς, επίκλισης σιδηροτροχιάς, υποθέματος σιδηροτροχιάς και τύπου στρωτήρων με τα οποία μπορεί να χρησιμοποιείται ο σύνδεσμος.

5.3.3. Στρωτήρες τροχιάς

(1) Οι στρωτήρες τροχιάς κατασκευάζονται έτσι ώστε, όταν χρησιμοποιούνται με συγκεκριμένη σιδηροτροχιά και συνδέσμους, οι ιδιότητές τους να είναι σύμφωνες προς τις απαιτήσεις της ενότητας 4.2.5.1 σχετικά με το «Ονομαστικό εύρος τροχιάς», της ενότητας 4.2.5.5.2 σχετικά με τις «Απαιτήσεις για τον έλεγχο της ισοδύναμης κωνικότητας σε κατάσταση λειτουργίας (πίνακας 5: Ελάχιστο μέσο εύρος σε λειτουργία σε ευθεία τροχιά και σε καμπύλες ακτίνας R>10 000 m)», της ενότητας 4.2.5.7 σχετικά με την «Επίκλιση σιδηροτροχιάς» και της ενότητας 4.2.7 σχετικά με την «Αντοχή τροχιάς σε εφαρμοζόμενα φορτία».

6. ΑΞΙΟΛΌΓΗΣΗ ΣΥΜΜΌΡΦΩΣΗΣ ΤΩΝ ΣΤΟΙΧΕΙΩΝ ΔΙΑΛΕΙΤΟΥΡΓΙΚΌΤΗΤΑΣ ΚΑΙ ΕΠΑΛΉΘΕΥΣΗ «ΕΚ» ΤΩΝ ΥΠΟΣΥΣΤΗΜΆΤΩΝ

6.1. Στοιχεία διαλειτουργικότητας

6.1.1. Διαδικασίες αξιολόγησης της συμμόρφωσης

(1) Η διαδικασία αξιολόγησης της συμμόρφωσης στοιχείων διαλειτουργικότητας που καθορίζεται στο κεφάλαιο 5 της παρούσας ΤΠΔ εκτελείται με εφαρμογή των σχετικών ενοτήτων.

6.1.2. Εφαρμογή ενοτήτων

(1) Για την αξιολόγηση της συμμόρφωσης στοιχείων διαλειτουργικότητας εφαρμόζονται οι ακόλουθες ενότητες: α) CA «Εσωτερικός έλεγχος παραγωγής» β) CB «Εξέταση «ΕΚ» τύπου» γ) CD «Συμμόρφωση προς τύπο, βασιζόμενη σε σύστημα διοίκησης ποιότητας της διαδικασίας παραγωγής» δ) CF «Συμμόρφωση προς τύπο με βάση επαλήθευση προϊόντος» ε) CH «Συμμόρφωση με βάση πλήρες σύστημα διοίκησης ποιότητας»

(2) Οι ενότητες για την αξιολόγηση της συμμόρφωσης στοιχείων διαλειτουργικότητας επιλέγονται μεταξύ των ενοτήτων του πίνακα 13. Πίνακας 13 Ενότητες που εφαρμόζονται για την αξιολόγηση της συμμόρφωσης στοιχείων διαλειτουργικότητας Διαδικασίες Σιδηροτροχιά Σύνδεσμοι σιδηροτροχιάς Στρωτήρες τροχιάς Έχουν τοποθετηθεί στην αγορά της ΕΕ πριν από την έναρξη ισχύος της παρούσας ΤΠΔ C.A. ή CH C.A. ή CH Έχουν τοποθετηθεί στην αγορά της ΕΕ μετά την έναρξη ισχύος της παρούσας ΤΠΔ CB+CD ή CB+CF ή CH

(3) Στην περίπτωση προϊόντων που έχουν τοποθετηθεί στην αγορά πριν από τη δημοσίευση της παρούσας ΤΠΔ, ο τύπος θεωρείται ότι έχει εγκριθεί, οπότε δεν είναι αναγκαία η εξέταση «ΕΚ» τύπου (ενότητα CB), υπό την προϋπόθεση πως ο κατασκευαστής αποδεικνύει ότι οι δοκιμές και η επαλήθευση στοιχείων διαλειτουργικότητας έχουν κριθεί επιτυχείς για προγενέστερες εφαρμογές υπό συγκρίσιμες συνθήκες και ότι τα στοιχεία συμφωνούν με τις απαιτήσεις της παρούσας ΤΠΔ. Στην περίπτωση αυτή, οι εν λόγω εκτιμήσεις εξακολουθούν να ισχύουν στη νέα εφαρμογή. Εάν δεν είναι δυνατό να δειχθεί ότι η λύση έχει αποδειχθεί με επιτυχία κατά το παρελθόν, εφαρμόζεται η διαδικασία για τα στοιχεία διαλειτουργικότητας που έχουν τοποθετηθεί στην αγορά της ΕΕ μετά τη δημοσίευση της παρούσας ΤΠΔ.

(4) Η αξιολόγηση της συμμόρφωσης στοιχείων διαλειτουργικότητας καλύπτει τις φάσεις και τα χαρακτηριστικά που αναφέρονται στον πίνακα 20 του παραρτήματος Α της παρούσας ΤΠΔ.

6.1.3. Καινοτομικές λύσεις για στοιχεία διαλειτουργικότητας

(1) Σε περίπτωση που για στοιχείο διαλειτουργικότητας αναφερόμενο στην ενότητα 5.2 προτείνεται καινοτομική λύση, ο κατασκευαστής, ή εξουσιοδοτημένος αντιπρόσωπός του εγκαταστημένος στην Κοινότητα, εντοπίζει τις αποκλίσεις από τη συναφή ρήτρα της παρούσας ΤΠΔ και υποβάλλει στην Επιτροπή σχετική δήλωση για ανάλυση.

(2) Σε περίπτωση που η ανάλυση οδηγήσει σε ευνοϊκή γνώμη, καταρτίζονται, με έγκριση της Επιτροπής, οι ενδεδειγμένες λειτουργικές προδιαγραφές και προδιαγραφές διεπαφών για το στοιχείο και καθορίζεται η μέθοδος εκτίμησης.

(3) Οι ενδεδειγμένες λειτουργικές προδιαγραφές και προδιαγραφές διεπαφών καθώς και οι μέθοδοι εκτίμησης που προκύπτουν με τον τρόπο αυτό ενσωματώνονται στην ΤΠΔ με τη διαδικασία αναθεώρησης.

(4) Μέχρι την κοινοποίηση απόφασης της Επιτροπής, λαμβανομένης σύμφωνα με τις διατάξεις του άρθρου 29 της οδηγίας, μπορεί να επιτραπεί η εφαρμογή της καινοτομικής λύσης πριν από την ενσωμάτωση στην ΤΠΔ με τη διαδικασία αναθεώρησης.

6.1.4. Δήλωση «ΕΚ» συμμόρφωσης για στοιχεία διαλειτουργικότητας

6.1.4.1. Στοιχεία διαλειτουργικότητας διεπόμενα από άλλες κοινοτικές οδηγίες

(1) Το άρθρο 13 παράγραφος 3 της οδηγίας 2008/57/ΕΚ ορίζει ότι «Όταν τα στοιχεία διαλειτουργικότητας αποτελούν αντικείμενο άλλων κοινοτικών οδηγιών που αφορούν άλλες πτυχές, η δήλωση πιστότητας »CE«ή καταλληλότητας χρήσης αναφέρει, στην περίπτωση αυτή, ότι τα στοιχεία διαλειτουργικότητας ανταποκρίνονται και στις απαιτήσεις αυτών των άλλων οδηγιών.».

(2) Σύμφωνα με τις διατάξεις του παραρτήματος IV σημείο 3) της οδηγίας 2008/57/ΕΚ, η δήλωση «ΕΚ» συμμόρφωσης συνοδεύεται από τη δήλωση που ορίζει τις προϋποθέσεις χρήσης.

6.1.4.2. Δήλωση «ΕΚ» συμμόρφωσης για τη σιδηροτροχιά

(1) Η δήλωση «ΕΚ» συμμόρφωσης συνοδεύεται από δήλωση που προσδιορίζει το σύνολο εύρους τροχιάς και επίκλισης σιδηροτροχιάς για το οποίο η διατομή κεφαλής της σιδηροτροχιάς παρέχει τη δυνατότητα τήρησης των απαιτήσεων της ενότητας 4.2.5.5.1.

6.1.4.3. Δήλωση «ΕΚ» συμμόρφωσης για συνδέσμους σιδηροτροχιάς

(1) Η δήλωση «ΕΚ» συμμόρφωσης συνοδεύεται από κείμενο όπου ορίζονται: α) ο συνδυασμός σιδηροτροχιάς, επίκλισης σιδηροτροχιάς, υποθέματος σιδηροτροχιάς και τύπου στρωτήρων με τον οποίο μπορεί να χρησιμοποιείται ο σύνδεσμος β) το μέγιστο φορτίο άξονα στο οποίο προορίζεται να ανταποκρίνεται ο σύνδεσμος της σιδηροτροχιάς.

6.1.4.4. Δήλωση «ΕΚ» συμμόρφωσης για στρωτήρες τροχιάς

(1) Η δήλωση «ΕΚ» συμμόρφωσης συνοδεύεται από κείμενο όπου ορίζεται ο συνδυασμός σιδηροτροχιάς, επίκλισης σιδηροτροχιάς και τύπου συνδέσμου σιδηροτροχιάς με τον οποίο μπορεί να χρησιμοποιείται ο στρωτήρας.

6.2. Υποσύστημα υποδομή

6.2.1. Γενικές διατάξεις

(1) Εφόσον ζητηθεί από τον ενδιαφερόμενο, ο κοινοποιημένος οργανισμός εκτελεί την επαλήθευση «ΕΚ» του υποσυστήματος υποδομή σύμφωνα με τις διατάξεις του άρθρου 18 και του παραρτήματος VI της οδηγίας 2008/57/ΕΚ και σύμφωνα με τις διατάξεις των σχετικών ενοτήτων.

(2) Εφόσον ο ενδιαφερόμενος αποδείξει ότι έχουν διεξαχθεί επιτυχώς δοκιμές ή επαληθεύσεις υποσυστήματος υποδομή για προγενέστερες εφαρμογές κατασκευής υπό ανάλογες περιστάσεις, ο κοινοποιημένος οργανισμός λαμβάνει υπόψη του τις εν λόγω δοκιμές και επαληθεύσεις για την επαλήθευση «ΕΚ».

(3) Η επαλήθευση «ΕΚ» του υποσυστήματος υποδομή καλύπτει τις φάσεις και τα χαρακτηριστικά που αναφέρονται στον πίνακα 21 του παραρτήματος Β της παρούσας ΤΠΔ. Στην ενότητα 6.2.4 περιλαμβάνονται ειδικές διαδικασίες εκτίμησης για ειδικές βασικές παραμέτρους του υποσυστήματος υποδομή.

(4) Ο ενδιαφερόμενος συντάσσει τη δήλωση «ΕΚ» επαλήθευσης για το υποσύστημα υποδομή σύμφωνα με τις διατάξεις του άρθρου 18 και του παραρτήματος V της οδηγίας 2008/57/ΕΚ.

6.2.2. Εφαρμογή των ενοτήτων

(1) Για τη διαδικασία επαλήθευσης «ΕΚ» του υποσυστήματος υποδομή, ο ενδιαφερόμενος έχει τη δυνατότητα να επιλέξει: α) την ενότητα SG: Επαλήθευση «ΕΚ», βασιζόμενη σε επαλήθευση μονάδας, ή β) την ενότητα SH1: Επαλήθευση «ΕΚ», βασιζόμενη σε πλήρες σύστημα διοίκησης ποιότητας μαζί με εξέταση της μελέτης.

6.2.2.1. Εφαρμογή της ενότητας SG

(1) Στην περίπτωση κατά την οποία η επαλήθευση «ΕΚ» είναι αποτελεσματικότερη αν πραγματοποιηθεί με χρήση πληροφοριών που έχουν συγκεντρώσει ο διαχειριστής υποδομής, ο αναθέτων φορέας ή οι οικείοι κύριοι ανάδοχοι (π.χ. δεδομένα που έχουν ληφθεί με χρήση οχήματος ελέγχου τροχιάς ή άλλα μέσα μέτρησης), ο κοινοποιημένος οργανισμός λαμβάνει υπόψη τις πληροφορίες αυτές κατά την εκτίμηση της συμμόρφωσης.

6.2.2.2. Εφαρμογή της ενότητας SH1

(1) Η ενότητα SH1 μπορεί να επιλεγεί μόνο σε περίπτωση που οι εργασίες οι οποίες συμμετέχουν στην επαλήθευση του προταθέντος υποσυστήματος (μελέτη, κατασκευή, συναρμολόγηση, εγκατάσταση) υπόκεινται σε σύστημα διοίκησης ποιότητας για τη μελέτη, την παραγωγή, την επιθεώρηση τελικού προϊόντος και τη δοκιμή, εγκεκριμένο και επιτηρούμενο από κοινοποιημένο οργανισμό.

6.2.3. Καινοτομικές λύσεις

(1) Εάν το υποσύστημα περιλαμβάνει καινοτομική λύση κατά τα εκτιθέμενα στην ενότητα 4.1, ο ενδιαφερόμενος εντοπίζει την παρέκκλιση από τις σχετικές ρήτρες της ΤΠΔ και υποβάλλει στην Επιτροπή σχετική δήλωση.

(2) Σε περίπτωση ευνοϊκής γνώμης, εκπονούνται οι ενδεδειγμένες λειτουργικές προδιαγραφές και προδιαγραφές διεπαφών, καθώς και οι μέθοδοι εκτίμησης για τη λύση αυτή.

(3) Στη συνέχεια, οι ενδεδειγμένες λειτουργικές προδιαγραφές και προδιαγραφές διεπαφών καθώς και οι μέθοδοι εκτίμησης που έχουν προκύψει με τον τρόπο αυτό ενσωματώνονται στην ΤΠΔ με τη διαδικασία αναθεώρησης.

(4) Μέχρι την κοινοποίηση απόφασης της Επιτροπής, λαμβανομένης σύμφωνα με τις διατάξεις του άρθρου 29 της οδηγίας, μπορεί να επιτραπεί η χρήση της καινοτομικής λύσης πριν από την ενσωμάτωση στην οδηγία με τη διαδικασία αναθεώρησης.

6.2.4. Ειδικές διαδικασίες εκτίμησης για υποσύστημα

6.2.4.1. Εκτίμηση περιτυπώματος ελεύθερης διατομής

(1) Η εκτίμηση περιτυπώματος ελεύθερης διατομής πραγματοποιείται με χρήση των αποτελεσμάτων υπολογισμών που έχουν εκτελεστεί από το διαχειριστή υποδομής ή από τον αναθέτοντα φορέα με βάση τα κεφάλαια 5, 7, 10 και το παράρτημα C του προτύπου EN 15273-3:2009.

6.2.4.2. Εκτίμηση της απόστασης γεωμετρικών αξόνων τροχιών

(1) Η εκτίμηση της απόστασης γεωμετρικών αξόνων τροχιών πραγματοποιείται με χρήση των αποτελεσμάτων υπολογισμών που έχουν εκτελεστεί από το διαχειριστή υποδομής ή από τον αναθέτοντα φορέα με βάση το κεφάλαιο 9 του προτύπου ΕΝ 15273-3:2009.

6.2.4.3. Εκτίμηση της ανεπάρκειας υπερύψωσης

(1) Η ενότητα 4.2.5.4.1 ορίζει ότι «Για αμαξοστοιχίες ειδικά κατασκευασμένες ώστε να κινούνται με υψηλότερη ανεπάρκεια υπερύψωσης (πολυμερείς συνθέσεις με μικρά φορτία άξονα· αμαξοστοιχίες εφοδιασμένες με σύστημα εξισορρόπησης της ανεπάρκειας υπερύψωσης), επιτρέπεται η κίνηση με υψηλότερες τιμές ανεπάρκειας υπερύψωσης, εφόσον δοθεί απόδειξη ότι αυτό είναι δυνατόν να επιτευχθεί με ασφάλεια».

(2) Η απόδειξη σχετικά με την ασφάλεια δεν υπόκειται σε επαλήθευση από κοινοποιημένο οργανισμό.

6.2.4.4. Εκτίμηση τιμών μελέτης για ισοδύναμη κωνικότητα

(1) Η εκτίμηση τιμών μελέτης για ισοδύναμη κωνικότητα πρέπει να πραγματοποιείται με χρήση των αποτελεσμάτων υπολογισμών που έχουν εκτελεστεί από το διαχειριστή υποδομής ή από τον αναθέτοντα φορέα με βάση το πρότυπο ΕΝ 15302:2008.

6.2.4.5. Εκτίμηση της ελάχιστης τιμής του μέσου εύρους τροχιάς

(1) Η μέθοδος μέτρησης του εύρους τροχιάς δίδεται στην ενότητα 4.2.1 του προτύπου ΕΝ 138481:2003 + A1:2008.

6.2.4.6. Εκτίμηση των μέγιστων διακυμάνσεων πίεσης σε σήραγγες

(1) Η εκτίμηση της μέγιστης διακύμανσης πίεσης σε σήραγγα (κριτήριο 10 kPa) πραγματοποιείται με χρήση των αποτελεσμάτων υπολογισμών που έχουν εκτελεστεί από το διαχειριστή υποδομής ή από τον αναθέτοντα φορέα με βάση το σύνολο των επιχειρησιακών συνθηκών, θεωρώντας ότι όλες οι αμαξοστοιχίες είναι συμμορφωμένες με την ΤΠΔ τροχαίου υλικού υψηλών ταχυτήτων και συμβατικού σιδηροδρόμου και πρόκειται να κινούνται με ταχύτητες υψηλότερες από 190 km/h στην υπό εκτίμηση συγκεκριμένη σήραγγα.

(2) Οι παράμετροι εισόδου που χρησιμοποιούνται είναι κατάλληλες ώστε να τηρείται το αποτύπωμα αναφοράς για τη χαρακτηριστική πίεση των αμαξοστοιχιών που προβλέπεται στην ΤΠΔ τροχαίου υλικού ΥΤ.

(3) Ανεξαρτήτως από το κάθε κινητήριο ή ελκόμενο όχημα, το εμβαδόν της διατομής αναφοράς των προς εξέταση διαλειτουργικών αμαξοστοιχιών λαμβάνεται: α) 12 m2 στην περίπτωση οχημάτων που έχουν κατασκευαστεί για κινηματική κατατομή αναφοράς GC, β) 11 m2 στην περίπτωση οχημάτων που έχουν κατασκευαστεί για κινηματική κατατομή αναφοράς GB, γ) 10 m2 στην περίπτωση οχημάτων που έχουν κατασκευαστεί για μικρότερες κινηματικές κατατομές.

(4) Στην εκτίμηση είναι δυνατόν να λαμβάνονται υπόψη τα κατασκευαστικά χαρακτηριστικά με τα οποία μειώνεται η διακύμανση της πίεσης (Σχήμα εισόδου της σήραγγας, φρέατα αερισμού, κ.λπ.) εφόσον υπάρχουν, καθώς και το μήκος της σήραγγας.

6.2.4.7. Εκτίμηση της γεωμετρίας αλλαγών τροχιάς και διασταυρώσεων

(1) Κατά την εκτίμηση αλλαγών τροχιάς και διασταυρώσεων, στη φάση της μελέτης απαιτείται επαλήθευση ότι οι τιμές μελέτης που χρησιμοποιούνται είναι σύμφωνες με τις οριακές τιμές σε κατάσταση λειτουργίας, οι οποίες αναφέρονται στην ενότητα 4.2.6.2.

(2) Κατά την εκτίμηση απλών αμβλειών διασταυρώσεων, στη φάση της μελέτης απαιτείται επίσης επαλήθευση της τήρησης των απαιτήσεων της ενότητας 4.2.6.3 όσον αφορά το μήκος χωρίς καθοδήγηση.

6.2.4.8. Εκτίμηση νέων τεχνικών κατασκευών

(1) Η εκτίμηση τεχνικών κατασκευών πραγματοποιείται απλώς με έλεγχο των φορτίων κυκλοφορίας που χρησιμοποιούνται στη μελέτη σε σχέση με τις ελάχιστες απαιτήσεις των ενοτήτων 4.2.8.1, 4.2.8.2 και 4.2.8.3. Δεν απαιτείται από τον κοινοποιημένο οργανισμό ούτε ανασκόπηση της μελέτης ούτε εκτέλεση υπολογισμών. Κατά την επανεξέταση της τιμής άλφα που χρησιμοποιήθηκε στη μελέτη σύμφωνα με τις ενότητες 4.2.8.1 και 4.2.8.2, είναι αναγκαίος μόνον ο έλεγχος ότι η τιμή άλφα συμφωνεί με τον πίνακα 6.

6.2.4.9. Εκτίμηση υφιστάμενων τεχνικών κατασκευών

(1) Η εκτίμηση υφιστάμενων τεχνικών κατασκευών πραγματοποιείται με έλεγχο ότι οι τιμές των κατηγοριών γραμμής EN (και, ανάλογα με την περίπτωση, οι κατηγορίες μηχανών), σε συνδυασμό με την επιτρεπόμενη ταχύτητα που δημοσιεύεται από το διαχειριστή υποδομής για τις γραμμές που περιέχουν οι τεχνικές κατασκευές, ικανοποιούν τις απαιτήσεις του παραρτήματος Ε της παρούσας ΤΠΔ.

6.2.4.10. Εκτίμηση μόνιμων εγκαταστάσεων για την τρέχουσα εξυπηρέτηση αμαξοστοιχιών

(1) Η εκτίμηση μόνιμων εγκαταστάσεων για την τρέχουσα εξυπηρέτηση αμαξοστοιχιών υπάγεται στην αρμοδιότητα του οικείου κράτους μέλους.

6.2.5. Τεχνικές λύσεις που συνιστούν τεκμήριο συμμόρφωσης κατά τη φάση μελέτης

6.2.5.1. Εκτίμηση της αντοχής τροχιάς για αμιγή γραμμή

(1) Τροχιά αμιγούς γραμμής επί σκύρων, με τα χαρακτηριστικά που εκτίθενται στη συνέχεια, θεωρείται ότι πληροί τις απαιτήσεις της ενότητας 4.2.7 σχετικά με την αντοχή τροχιάς σε διαμήκεις, κατακόρυφες και εγκάρσιες δυνάμεις: α) Πληρούνται οι απαιτήσεις για τα συστατικά στοιχεία τροχιάς, οι οποίες καθορίζονται στο κεφάλαιο 5 «Στοιχεία διαλειτουργικότητας», για τη σιδηροτροχιά (5.3.1), τους συνδέσμους (5.3.2), και τους στρωτήρες (5.3.3) ως στοιχεία διαλειτουργικότητας· β) Υπάρχουν τουλάχιστον 1 500 σύνδεσμοι σιδηροτροχιάς ανά σιδηροτροχιά, ανά χιλιόμετρο μήκους.

6.2.5.2. Εκτίμηση της αντοχής τροχιάς για αλλαγές τροχιάς και διασταυρώσεις

(1) Αλλαγές τροχιάς και διασταυρώσεις σε τροχιά επί σκύρων, με τα ακόλουθα χαρακτηριστικά, θεωρείται ότι πληρούν τις απαιτήσεις της ενότητας 4.2.7 σχετικά με την αντοχή τροχιάς σε διαμήκεις, κατακόρυφες και εγκάρσιες δυνάμεις: α) Πληρούνται για τις αμιγείς σιδηροτροχιές στις αλλαγές τροχιάς και διασταυρώσεις οι απαιτήσεις του κεφαλαίου 5 «Στοιχεία διαλειτουργικότητας» για τη σιδηροτροχιά (5.3.1), και χρησιμοποιούνται αντίστοιχες σιδηροτροχιές αλλαγής και διασταυρώσεις· β) Πληρούνται από όλους τους συνδέσμους οι απαιτήσεις του κεφαλαίου 5 «Στοιχεία διαλειτουργικότητας» για τους συνδέσμους (5.3.2), εκτός από συνδέσμους χρησιμοποιούμενους σε κινητά μέρη αλλαγών τροχιάς και διασταυρώσεων· γ) Υπάρχει τουλάχιστον το ισοδύναμο 1 500 συνδέσμων σιδηροτροχιάς ανά σιδηροτροχιά, ανά χιλιόμετρο μήκους, μεσοτιμημένο για το μήκος των αλλαγών τροχιάς και διασταυρώσεων.

6.3. Επαλήθευση «ΕΚ» σε περιπτώσεις που η ταχύτητα χρησιμοποιείται ως κριτήριο μετάβασης

(1) Η ενότητα 7.4 παρέχει τη δυνατότητα να τίθεται σε χρήση γραμμή για χαμηλότερη ταχύτητα σε σχέση με την τελικά προβλεπόμενη ταχύτητα. Η παρούσα ενότητα περιγράφει τις απαιτήσεις για την επαλήθευση «ΕΚ» σε αυτή την περίπτωση.

(2) Ορισμένες οριοθετικές τιμές που ορίζονται στο κεφάλαιο 4 εξαρτώνται από την προβλεπόμενη ταχύτητα στη διαδρομή. Η συμμόρφωση πρέπει να αξιολογείται για την προβλεπόμενη τελική ταχύτητα. Ωστόσο, επιτρέπεται η εκτίμηση χαρακτηριστικών εξαρτώμενων από την ταχύτητα για χαμηλότερη ταχύτητα κατά το χρόνο θέσης σε χρήση.

(3) Η συμμόρφωση των υπόλοιπων χαρακτηριστικών για την προβλεπόμενη ταχύτητα της διαδρομής εξακολουθεί να ισχύει.

(4) Προκειμένου να δηλωθεί η διαλειτουργικότητα για την εν λόγω προβλεπόμενη ταχύτητα, είναι αναγκαία η αξιολόγηση της συμμόρφωσης μόνο των χαρακτηριστικών που δεν τηρούνται προσωρινά, όταν τα χαρακτηριστικά αυτά αναχθούν στο απαιτούμενο επίπεδο.

6.4. Εκτίμηση του σχεδίου συντήρησης

(1) Η ενότητα 4.5 απαιτεί να διαθέτει ο διαχειριστής υποδομής για κάθε συμβατική γραμμή σχέδιο συντήρησης του υποσυστήματος υποδομή.

(2) Ο κοινοποιημένος οργανισμός επιβεβαιώνει ότι ο φάκελος συντήρησης υπάρχει και περιέχει τα στοιχεία που αναφέρονται στην ενότητα 4.5.1. Ο κοινοποιημένος οργανισμός δεν είναι υπεύθυνος για την εκτίμηση της καταλληλότητας των αναλυτικών απαιτήσεων που εκτίθενται στο φάκελο συντήρησης.

(3) Ο κοινοποιημένος οργανισμός τοποθετεί στον τεχνικό φάκελο που αναφέρεται στο άρθρο 18 παράγραφος 3 της οδηγίας 2008/57/ΕΚ αντίγραφο του φακέλου συντήρησης που απαιτείται σύμφωνα με την ενότητα 4.5.1 της παρούσας ΤΠΔ.

6.5. Εκτίμηση του μητρώου υποδομής

(1) Η ενότητα 4.8 απαιτεί να αναφέρονται στο μητρώο υποδομής τα κύρια χαρακτηριστικά του υποσυστήματος υποδομή. Ο κοινοποιημένος οργανισμός είναι υπεύθυνος για την εκτίμηση ότι τα εν λόγω χαρακτηριστικά είναι διαθέσιμα για το μητρώο υποδομής.

6.6. Υποσυστήματα που περιέχουν στοιχεία διαλειτουργικότητας για τα οποία δεν υπάρχει δήλωση «ΕΚ»

6.6.1. Όροι

(1) Κατά τη μεταβατική περίοδο την προβλεπόμενη στο άρθρο 6 της παρούσας ΤΠΔ επιτρέπεται να εκδίδει ο κοινοποιημένος οργανισμός πιστοποιητικό «ΕΚ» επαλήθευσης για υποσύστημα, έστω και αν ορισμένα από τα στοιχεία διαλειτουργικότητας που έχουν ενσωματωθεί στο υποσύστημα δεν καλύπτονται από τις σχετικές δηλώσεις «ΕΚ» συμμόρφωσης ή/και καταλληλότητας για χρήση σύμφωνα με την παρούσα ΤΠΔ, εφόσον ικανοποιούνται τα ακόλουθα κριτήρια: α) έχει ελεγχθεί από τον κοινοποιημένο οργανισμό η συμμόρφωση του υποσυστήματος προς τις απαιτήσεις του κεφαλαίου 4 και προς τις ενότητες 6.2 έως 7 (με εξαίρεση την ενότητα 7.6. «ειδικές περιπτώσεις») της παρούσας ΤΠΔ. Σημειώνεται ότι δεν ισχύει η συμμόρφωση των ΣΔ προς το κεφάλαιο 5 και την ενότητα 6.1, και β) τα στοιχεία διαλειτουργικότητας τα οποία δεν καλύπτονται από τη σχετική δήλωση «ΕΚ» συμμόρφωσης ή/και καταλληλότητας για χρήση έχουν χρησιμοποιηθεί σε υποσύστημα ήδη εγκεκριμένο και που έχει τεθεί σε χρήση τουλάχιστον σε ένα κράτος μέλος πριν από την έναρξη ισχύος της παρούσας ΤΠΔ.

(2) Για στοιχεία διαλειτουργικότητας που έχουν εκτιμηθεί με τον τρόπο αυτό δεν καταρτίζονται δηλώσεις «ΕΚ» συμμόρφωσης ή/και καταλληλότητας για χρήση.

6.6.2. Πληροφοριακό υλικό

(1) Το πιστοποιητικό επαλήθευσης «ΕΚ» του υποσυστήματος αναφέρει σαφώς ποια στοιχεία διαλειτουργικότητας έχουν εκτιμηθεί από τον κοινοποιημένο οργανισμό στο πλαίσιο της επαλήθευσης υποσυστήματος.

(2) Η δήλωση επαλήθευσης «ΕΚ» του υποσυστήματος, κατά τρόπο σαφή: α) Αναφέρει τα στοιχεία διαλειτουργικότητας τα οποία έχουν εκτιμηθεί στο πλαίσιο του υποσυστήματος· β) Επιβεβαιώνει ότι το υποσύστημα περιέχει τα στοιχεία διαλειτουργικότητας που είναι πανομοιότυπα προς εκείνα που επαληθεύθηκαν ως μέρη του υποσυστήματος· γ) Αναφέρει για τα εν λόγω στοιχεία διαλειτουργικότητας το(τους) λόγο(-ους) για τον(τους) οποίους ο κατασκευαστής δεν προσκόμισε δήλωση «ΕΚ» συμμόρφωσης ή/και καταλληλότητας για χρήση πριν από την ενσωμάτωση στο υποσύστημα, καθώς και την εφαρμογή εθνικών κανόνων που έχουν κοινοποιηθεί δυνάμει του άρθρου 17 της οδηγίας 2008/57/ΕΚ.

6.6.3. Συντήρηση των υποσυστημάτων που έχουν πιστοποιηθεί σύμφωνα με την ενότητα 6.6.1.

(1) Κατά τη μεταβατική περίοδο, καθώς και μετά το πέρας της μεταβατικής περιόδου, μέχρις ότου το υποσύστημα αναβαθμιστεί ή ανακαινιστεί (λαμβανομένης υπόψη της απόφασης του κράτους μέλους σχετικά με την εφαρμογή των ΤΠΔ), τα στοιχεία διαλειτουργικότητας που δεν διαθέτουν δήλωση «ΕΚ» συμμόρφωσης ή/και καταλληλότητας για χρήση και που είναι του ιδίου τύπου επιτρέπεται να χρησιμοποιούνται για αντικαταστάσεις στο πλαίσιο συντήρησης (ανταλλακτικά) στο υποσύστημα, υπό την ευθύνη του οργάνου που είναι υπεύθυνο για τη συντήρηση.

(2) Σε κάθε περίπτωση, το όργανο που είναι υπεύθυνο για τη συντήρηση πρέπει να μεριμνά ώστε τα συστατικά στοιχεία που προορίζονται για αντικαταστάσεις στο πλαίσιο συντήρησης να είναι κατάλληλα για τις αντίστοιχες εφαρμογές, να χρησιμοποιούνται εντός του πεδίου χρήσεών τους, και να καθιστούν δυνατή την επίτευξη διαλειτουργικότητας στο σιδηροδρομικό σύστημα, ενώ ταυτοχρόνως να πληρούν τις βασικές απαιτήσεις. Τα εν λόγω συστατικά στοιχεία πρέπει να είναι ιχνηλάσιμα και πιστοποιημένα σύμφωνα με κάθε εθνικό ή διεθνή κανονισμό ή κάθε κώδικα ορθής πρακτικής ευρέως αναγνωρισμένο στο σιδηροδρομικό τομέα.

7. ΕΦΑΡΜΟΓΗ ΤΗΣ ΤΠΔ ΥΠΟΔΟΜΗΣ

7.1. Εφαρμογή της παρούσας ΤΠΔ σε συμβατικές σιδηροδρομικές γραμμές

(1) Τα κεφάλαια 4 έως 6 και όλες οι ειδικές διατάξεις των ενοτήτων 7.2 έως 7.6 που ακολουθούν ισχύουν πλήρως για γραμμές υπαγόμενες στο γεωγραφικό πεδίο εφαρμογής της παρούσας ΤΠΔ, οι οποίες θα τεθούν σε χρήση ως διαλειτουργικές γραμμές μετά την έναρξη ισχύος της παρούσας ΤΠΔ.

(2) Τα κράτη μέλη εκπονούν εθνική στρατηγική μετάβασης, η οποία εξειδικεύει για γραμμές ΔΕΔ τα στοιχεία του υποσυστήματος υποδομή από τα οποία ζητούνται διαλειτουργικές υπηρεσίες (π.χ. τροχιές, παρακαμπτήριες, σταθμοί, χώροι διαλογής), και για το λόγο αυτό πρέπει να είναι σύμφωνα με την παρούσα ΤΠΔ. Η στρατηγική μετάβασης περιλαμβάνει σχέδια σχετικά με την ανακαίνιση και την αναβάθμιση. Κατά την εξειδίκευση αυτών των στοιχείων, τα κράτη μέλη εξετάζουν τη συνεκτικότητα του συστήματος ως συνόλου.

7.2. Εφαρμογή της παρούσας ΤΠΔ σε υφιστάμενες σιδηροδρομικές γραμμές

(1) Οι νέες γραμμές κορμού του ΔΕΔ (τύπος IV) πληρούν τις απαιτήσεις της κατηγορίας γραμμής ΤΠΔ IV-P, IV-F ή IV-M.

(2) Οι νέες άλλες γραμμές του ΔΕΔ (τύπος VI) πληρούν τις απαιτήσεις της κατηγορίας γραμμής ΤΠΔ VI-P, VI-F ή VI-M. Επίσης επιτρέπεται να πληροί η γραμμή τις απαιτήσεις της κατηγορίας γραμμής ΤΠΔ IV-P, IV-F ή IV-M, αντιστοίχως.

(3) Για την εφαρμογή της παρούσας ΤΠΔ, «νέα γραμμή» σημαίνει γραμμή η οποία δημιουργεί σύνδεση κάπου όπου επί του παρόντος δεν υπάρχει καμία.

(4) Οι ακόλουθες καταστάσεις, παραδείγματος χάρη για την αύξηση ταχύτητας ή μεταφορικής ικανότητας, μπορεί να θεωρηθούν μάλλον κατασκευή αναβαθμισμένης γραμμής και όχι νέας γραμμής: α) τροποποίηση της χάραξης μέρους υφιστάμενης διαδρομής, β) δημιουργία παρακαμπτήριας, γ) προσθήκη τροχιάς (μιας ή περισσότερων) σε υφιστάμενη διαδρομή, ανεξάρτητα από την απόσταση μεταξύ των αρχικών τροχιών και των επιπρόσθετων τροχιών.

7.3. Εφαρμογή της παρούσας ΤΠΔ σε υφιστάμενες σιδηροδρομικές γραμμές

Η ενότητα αυτή αφορά τέσσερεις ενδεχόμενες περιπτώσεις εφαρμογής της παρούσας ΤΠΔ.

7.3.1. Αναβάθμιση γραμμής

(1) Σύμφωνα με τις διατάξεις του άρθρου 2 στοιχείο ιγ) της οδηγίας 2008/57/ΕΚ, «αναβάθμιση» σημαίνει σοβαρές εργασίες μετατροπής ενός υποσυστήματος ή τμήματος ενός υποσυστήματος οι οποίες βελτιώνουν τις συνολικές επιδόσεις του υποσυστήματος.

(2) Το υποσύστημα υποδομή γραμμής θεωρείται ότι έχει αναβαθμιστεί όταν ικανοποιούνται τουλάχιστον οι παράμετροι επιδόσεων για το φορτίο άξονα και το εύρος τροχιάς που ορίζονται στην ενότητα 4.2.2. Στις περιπτώσεις αυτές, το κράτος μέλος ελέγχει αν ο φάκελος που αναφέρεται στο άρθρο 20 παράγραφος 1 της οδηγίας 20